sagorsarker/bangla-wikipedia huggingface dataset:
উগো চাভেস

উগো চাভেস (পূর্ণ নাম, স্পেনীয় বানান: Hugo Rafael Chávez Frías, স্পেনীয় উচ্চারণ: "উগ়ো রাফ়াএল্‌ চাভ়েস্‌ ফ্রিয়াস্‌", জন্ম: জুলাই ২৮, ১৯৫৪-মৃত্যু: মার্চ ৫, ২০১৩) (হুগো চাভেজ প্রতিবর্ণীকরণও প্রচলিত) ভেনেজুয়েলার সাবেক রাষ্ট্রপতি যিনি এক যুগের বেশি সময় ধরে দোর্দণ্ড প্রতাপে দেশ শাসন করেছেন। তিনি
তিন মেয়াদে ক্ষমতায় ছিলেন। পশ্চিমাদের নিরন্তর চাপ আর বিরোধীদের টালবাহানা সামান্য টলাতে পারেনি তাকে। রাষ্ট্রপতির পাশাপাশি ভেনেজুয়েলার সশস্ত্র বাহিনী এবং প্রধান রাজনৈতিক দলটিরও নেতৃত্ব দিয়েছেন চাভেস। তিনি আন্তর্জাতিক পরিমণ্ডলে একজন আলোচিত, বিতর্কিত ব্যক্তিত্ব হিসেবে পরিচিত ছিলেন। পশ্চিমাদের ঘোর বিরোধী বলে সুপরিচিত চাভেস অর্থনীতির গুরুত্বপূর্ণ সব খাত সরকারি মালিকানায় নিয়ে আসেন।
২০০৫ ও ২০০৬ সালে টাইম (সাময়িকী) ম্যাগাজিন তাকে বিশ্বের টাইম ১০০ তথা ১০০ জন ব্যক্তির মধ্যে একজনরূপে মনোনীত করে।
১৯৫৪ সালে জন্ম নেওয়া চাভেস কারাকাসের সামরিক একাডেমিতে পড়াশোনা করেন। দুবার বিবাহবিচ্ছেদ করেন। রয়েছে চার সন্তান। চাভেস বলেন যে, তিনি একজন রোমান ক্যাথলিক ধর্মাবলম্বী।
কার্লোস আন্দ্রেস পেরেজের বিরুদ্ধে ১৯৯২ সালে ব্যর্থ অভ্যুত্থানের চেষ্টা করেন তখনকার লেফটেন্যান্ট কর্নেল চাভেস। ওই ঘটনায় দুই বছর সাজা খেটেই জাতীয় বীর বনে যান তিনি। ছয় বছর পর রাষ্ট্রপতি নির্বাচনে বামপন্থী জোটের প্রতিনিধিত্ব করে ৫৬ শতাংশ ভোট পেয়ে জয়ী হন।
ভেনেজুয়েলা বিশ্বের অন্যতম প্রধান তেল উৎপাদনকারী দেশ। চাভেসের শাসনাধীনে গত দশকে আন্তর্জাতিক বাজারে দেশটির তেলের মূল্য অনেক বেড়ে যায়। একে পুঁজি করে তিনি দেশে স্বাস্থ্যসেবা, শিক্ষা ও সামাজিক আবাসন খাতে বিশেষ সাফল্য দেখাতে সক্ষম হন।
তেলের অর্থে দরিদ্র জনগণের জন্য স্বাস্থ্য ও শিক্ষাসুবিধা নিশ্চিত করে সাধারণ ভেনেজুয়েলানদের কাছে জনপ্রিয় নেতা হয়েছেন চাভেস। তবে দরিদ্রদের জন্য কাজ করলেও গরিব-ধনীর বৈষম্য কমিয়ে আনতে পারেননি। আবার তার সময়েই অপরাধ, দুর্নীতি ও মূল্যস্ফীতি বেড়েছে।
Chávez was awarded the following honorary degrees:
যুক্তরাষ্ট্রবিরোধী অবস্থানের কারণে সারা বিশ্বে অগ্নিমূর্তি হিসেবে পরিচিত এই বাম নেতা। ইরানের রাষ্ট্রপতি মাহমুদ আহমাদিনেজাদ, সাবেক লিবীয় নেতা মুয়াম্মার গাদ্দাফি ও সিরীয় রাষ্ট্রপতি বাশার আল-আসাদের সঙ্গে বন্ধুত্বের কারণে তিনি বরাবরই মার্কিনদের চক্ষুঃশূল। সাবেক মার্কিন রাষ্ট্রপতি জর্জ ডব্লিউ বুশকে ‘শয়তান’ আখ্যা দিয়ে সেই শত্রুতা বাড়ে আরও কয়েক গুণ।
ক্যানসারের আক্রান্ত হওয়ার পর থেকেই শারীরিকভাবে ভেঙে পড়েন চাভেস। কিউবায় অস্ত্রোপচার করতে যাওয়ার আগে তার উত্তরসূরি হিসেবে উপরাষ্ট্রপতি নিকোলাস মাদুরো’র নাম ঘোষণা করে গিয়েছিলেন। কারণ, মাদুরোই তার প্রথম পছন্দ।
র্দীঘদিন ধরে চিকিৎসারত চাভেস ২০১৩ সালের ৫ মার্চ কারাকাসে মৃত্যুবরণ করেন। রাজধানী কারাকাসের সামরিক হাসপাতালে চিকিত্সাধীন অবস্থায় স্থানীয় সময় বিকেল চারটা ২৫ মিনিটে মৃত্যুবরণ করেন তিনি। উপরাষ্ট্রপতি নিকোলাস মাদুরো তার মৃত্যুর সংবাদ প্রকাশ করেন।
সেন্ট পিটার্সবার্গ

সেন্ট পিটার্সবার্গ ( "সাংক্‌ত পিতেরবুর্গ") রাশিয়ার একটি ফেডারেল শহর, যা বাল্টিক সাগরের অন্তর্গত ফিনল্যান্ড উপসাগরের মাথায় নেভা নদীর তীরে অবস্থিত। ১৯১৪ সালে শহরটির নাম পরিবর্তন করে পেত্রোগ্রাদ রাখা হয়। ১৯২৪ সালে আরেকবার এর নাম বদলে লেনিনগ্রাদ করা হয়। ১৯৯১ সালে পুনরায় "সেন্ট পিটার্সবার্গ" নামটি ফিরিয়ে আনা হয়।
রুশ সাহিত্য, অনানুষ্ঠানিক দলিল ও আলোচনায় সাংক্‌ত অংশটি সাধারণত বাদ দিয়ে শুধু পিতেরবুর্গ বলা হয়। রুশ কথ্য রীতি অনুসারে কখনো কখনো বুর্গ অংশটিও বাদ দেয়া হয় এবং শুধুমাত্র পিতের বলে শহরটিকে ডাকা হয়।
এটি রাশিয়ার ২য় বৃহত্তম শহর। সেপ্টেম্বর ২০১২-তে এর জনসংখ্যা ৫০ লক্ষ ছাড়িয়ে যায়। এটি ইউরোপের একটি প্রধান সাংস্কৃতিক কেন্দ্র এবং বাল্টিক সাগরের তীরে একটি গুরুত্বপূর্ণ রুশ সমুদ্র বন্দর।
সেন্ট পিটার্সবার্গ রাশিয়ার সবচেয়ে পশ্চিমাভাবাপন্ন শহর হিসেবে বিবেচিত। দশ লক্ষের বেশি বসবাসকারী আছে এমন শহরগুলোর মধ্যে এটি পৃথিবীর সবচেয়ে উত্তর প্রান্তে অবস্থিত। সেন্ট পিটার্সবার্গ ঐতিহাসিক কেন্দ্র ও সংশ্লিষ্ট স্মৃতিসৌধগুলো ইউনেস্কো বিশ্ব ঐতিহ্যবাহী স্থানগুলোর একটি। বিশ্বের অন্যতম বৃহত্তম জাদুঘর হারমিটেজ সেন্ট পিটার্সবার্গ শহরে অবস্থিত।
মস্কো থেকে দূরের এই শহরটির তাপমাত্রা সারা বছরই সহনীয় থাকে।
রাশিয়ার সম্রাট জার মহান পিটার ১৭০৩ সালের ২৭ মে শহরটির প্রতিষ্ঠা করেন। ১৭১৩সাল থেকে ১৭২৮ সাল এবং ১৭৩২ থেকে ১৯১৮ সাল পর্যন্ত সেন্ট পিটার্সবার্গ রুশ সাম্রাজ্যের রাজধানী ছিল। ১৯১৮ সালে কেন্দ্রীয় সরকার সেন্ট পিটার্সবার্গ থেকে মস্কোতে রাজধানী সরিয়ে নেন।
নিকটবর্তী নরওয়ের মতো এখানেও রাতের পরিধি কম থাকে। আনুমানিক ৪ ঘণ্টা রাত থাকে।
বাংলাদেশ ও নিউজিল্যান্ডের মধ্যকার একদিনের আন্তর্জাতিক ক্রিকেট ম্যাচের তালিকা

নিউজিল্যান্ড এবং বাংলাদেশ ক্রিকেট দল একে অপরের বিরুদ্ধে ১৯৯০ সাল থেকে ওডিআই ম্যাচ খেলে আসছে।এই দুইটি দল এই পর্যন্ত ২৫বার মুখোমুখি হয়েছে, যার মধ্যে নিউজিল্যান্ড জিতেছে ১৬টি ম্যাচ এবং বাংলাদেশ জিতেছে ৮টি ম্যাচ, অপর একটি ম্যাচ পরিত্যক্ত হয়েছে।
নির্মল সেন

নির্মল কুমার সেন গুপ্ত (৩ আগস্ট ১৯৩০ - ৮ জানুয়ারি ২০১৩) যিনি নির্মল সেন নামে অধিক পরিচিত ছিলেন বাংলাদেশের একজন সাংবাদিক ও রাজনৈতিক ব্যক্তিত্ব।
নির্মল সেন ১৯৩০ সালের ৩ আগস্ট গোপালগঞ্জ জেলার কোটালীপাড়া উপজেলার দিঘিরপাড় গ্রামে জন্মগ্রহণ করেন। তার পিতার নাম সুরেন্দ্র নাথ সেন গুপ্ত ও মাতার নাম লাবণ্য প্রভা সেন গুপ্তা। পরিবারের ছয় ভাই ও বোনের মধ্যে নির্মল সেন ছিলেন চতুর্থ। তার পিতা কোটালীপাড়া ইউনিয়ন ইনস্টিটিউশনের গণিত শিক্ষক ছিলেন। ১৯৪৬ সালে ভারত বিভাগের ঠিক পূর্বে তার পুরো পরিবার বাংলাদেশ ত্যাগ করে ভারতে চলে গেলেও তিনি এদেশেই থেকে যান।
নির্মল সেন প্রথমে কোটালীপাড়া ইউনিয়ন ইনস্টিটিউশনে চতুর্থ শ্রেণী পর্যন্ত অধ্যয়ন করে পরে টুঙ্গিপাড়া উপজেলার পাটগাতি এম ই স্কুলে ষষ্ঠ শ্রেণী পর্যন্ত লেখাপড়া করেন। এরপর তিনি তার পিসির বাড়ির পার্শ্বস্থ বরিশাল জেলার বাকেরগঞ্জ উপজেলার কলসকাঠি বি এম একাডেমী-তে ভর্তি হন এবং এখান থেকে ১৯৪৪ সালে প্রবেশিকা (এসএসসি) পাস করেন। এরপর বরিশালের বিএম কলেজ থেকে ১৯৪৬ সালে আইএসসি পাস করে বিএসসি-তে ভর্তি হন। এসময় তিনি রাজনৈতিক কারণে গ্রেফতার হয়ে জেলে গেলে সেখান থেকে বিএসসি পরীক্ষা দিলেও অকৃতকার্য হন। তবে, পরবর্তীতে ১৯৬১ সালে জেলখানা থেকেই বিএ পরীক্ষায় অংশ নেন এবং কৃতকার্য হন। তিনি ১৯৬৩ সালে ঢাকা বিশ্ববিদ্যালয় থেকে অর্থনীতিতে স্নাতকোত্তর ডিগ্রী অর্জন করেন।
নির্মল সেন ১৯৬১ সালে দৈনিক ইত্তেফাক পত্রিকায় সহকারী সম্পাদক পদে যোগদানের মাধ্যমে সাংবাদিক হিসেবে তার কর্মজীবন শুরু করেন। পরবর্তীতে ১৯৬২ সালে তিনি "দৈনিক জেহাদ" পত্রিকায় এবং ১৯৬৪ সালে দৈনিক পাকিস্তান পত্রিকায় কর্মরত ছিলেন। পরবর্তীকালে প্রেস ট্রাস্টের অধীনস্থ দৈনিক বাংলা পত্রিকায় সহকারী সম্পাদক হিসেবে যোগ দেন এবং পত্রিকাটির প্রকাশনা বন্ধ হওয়ার পূর্ব পর্যন্ত এতেই যুক্ত ছিলেন। তিনি ঢাকা বিশ্ববিদ্যালয়ের সাংবাদিকতা ও গণযোগাযোগ বিভাগে অতিথি শিক্ষক হিসেবেও যুক্ত ছিলেন।
১৯৪২ সালে নবম শ্রেণীতে পড়াকালীন সময় মহাত্মা গান্ধীর ‘ভারত ছাড়’ আন্দোলনে অংশ নিয়ে স্কুল গেটে ১৬ দিন ধর্মঘট করার মাধ্যমে নির্মল সেনের রাজনৈতিক জীবন শুরু হয়। তিনি ১৯৪৪ সালে রেভ্যুলিউশনারি সোশ্যালিস্ট পার্টি (আরএসপি)-তে যোগদানের মাধ্যমে রাজনৈতিক দলের সাথে যুক্ত হোন।
শৈশব থেকেই নির্মল সেনের লেখালেখিতে হাতেখড়ি হয়। তিনি ৮ম শ্রেণীতে পড়ার সময় হাতে লিখে প্রকাশিত ‘কমরেড’ পত্রিকায় নিয়মিত লিখতেন। নির্মল সেন মূলত: কলাম লেখক ছিলেন। এছাড়াও তিনি প্রবন্ধ এবং ভ্রমণকাহিনী লিখেছেন বেশ কয়েকটি। স্বাধীনতা পরবর্তীকালে এদেশের সমকালীন সংঘাতপূর্ণ রাজনীতির প্রক্ষিতে তৎকালীন দৈনিক বাংলায় লেখা 'স্বাভাবিক মৃত্যুর গ্যারান্টি চাই' নামক একটি উপ-সম্পাদকীয় তাকে লেখক হিসেবে প্রভূত খ্যাতি ও পরিচিতি দান করে। তার উল্লেখযোগ্য কিছু বইয়ের নাম:
নির্মল সেন ২০০৩ সালে ব্রেইনস্ট্রোকে আক্রান্ত হন এবং চিকিৎসা পরবর্তী সময় গোপালগঞ্জের কোটালীপাড়ার দীঘিরগ্রামে নিজ বাড়ীতেই থাকতেন। এখানেই তিনি ২০১২ সালে ২৩ ডিসেম্বর অসুস্থ হয়ে পড়েন এবং ২৪ ডিসেম্বর তাকে ঢাকায় ল্যাব এইড হাসপাতালে ভর্তি করা হয়। তার ফুসফুসে যে ইনফেকশন ছিল, তা রক্তের ভেতর দিয়ে সারা শরীরে ছড়িয়ে পড়ায় (সেপটিসেমিয়া) তাকে ২৬ ডিসেম্বর থেকে লাইফ সাপোর্ট দেয়া হচ্ছিলো। এই অবস্থায় তিনি ২০১৩ সালের ৮ জানুয়ারি সন্ধ্যা ৬ টায় চিকিৎসাধীন অবস্থায় মৃত্যুবরণ করেন।
বাংলাদেশের উপজেলার তালিকা

বর্তমানে বাংলাদেশের ৮টি বিভাগের অন্তর্গত ৬৪টি জেলায় মোট ৪৯৫টি উপজেলা রয়েছে। সর্বশেষ গঠিত উপজেলাগুলি হল মাদারীপুরের ডাসার উপজেলা, কক্সবাজারের ঈদগাঁও উপজেলা ও সুনামগঞ্জের মধ্যনগর উপজেলা। বাংলাদেশের উপজেলাসমূহের তালিকা নিম্নরূপ:
জুনকো তাবেই

জুনকো তাবেই (২২ সেপ্টেম্বর, ১৯৩৯ ‌- ২০ অক্টোবর, ২০১৬) একজন জাপানি পর্বতারোহী। তিনি পৃথিবীর সর্বোচ্চ পর্বতশৃঙ্গ এভারেস্ট আরোহণকারী প্রথম নারী। তিনি ১৯৭৫ সালের ১৬ই মে এই কীর্তি সম্পাদন করেন। এভারেস্ট জয়ের পাশাপাশি জুনকো ১৯৯২ সালে প্রথম নারী হিসেবে "সপ্তশিখর" (অর্থাৎ পৃথিবীর সাতটি মহাদেশের সাতটি সর্বোচ্চ পর্বতচূড়া) আরোহণ করার কৃতিত্ব অর্জন করেন।
জুনকো তাবেই ১৯৩৯ সালের ২২ সেপ্টেম্বর জাপানে জন্মগ্রহণ করেন। তিনি শোয়া মহিলা বিশ্ববিদ্যালয় থেকে ইংরেজি বিষয়ে স্নাতক উপাধি অর্জন করেন। ১৯৬৯ সালে তিনি নারী পর্বতারোহণ ক্লাব: জাপান প্রতিষ্ঠা করেন। ১৯৭২ সালে তিনি জাপানে পাহাড় জয়ী হিসেবে স্বীকৃতি পান।
মুসা বিন শমসের

মুসা বিন শমসের (অথবা, “প্রিন্স মুসা”) হলেন একজন বাংলাদেশী ব্যবসায়ী ও শিল্পপতি; যাকে বাংলাদেশের জনশক্তি রপ্তানির জনক হিসেবেও মনে করা হয়ে থাকে। তিনি ১৯৭০ ও ১৯৮০-এর দশকে আন্তর্জাতিকভাবে অস্ত্র সরবরাহকারী হিসেবেও ব্যাপক পরিচিতি পেয়েছিলেন। বর্তমানে তিনি ড্যাটকো গ্রুপের চেয়ারম্যান হিসাবে দায়িত্ব পালন করছেন। তিনি বর্তমানে সবচেয়ে ধনী বাঙালি এবং বাংলাদেশের সবচেয়ে বিত্তবান ব্যক্তি।
মুসা ১৯৪৫ সালের ১৫ অক্টোবর তৎকালীন ব্রিটিশ ভারত (বর্তমান বাংলাদেশ) ফরিদপুরের এক মধ্যবিত্ত বাঙালি মুসলিম পরিবারে জন্মগ্রহণ করেন। চার ভাই এবং দুই বোনের মাঝে তিনি পিতা-মাতার তৃতীয় পুত্র সন্তান। তার বাবা শমসের আলী মোল্লা স্থানীয় ব্রিটিশ সরকারের শীর্ষ কর্মকর্তা ছিলেন।
মুসা তরুণ বয়সেই ব্যবসা শুরু করেন। তার প্রথম ব্যবসায়িক জীবনে ড্যাটকো নামের বৃহৎ ব্যবসায়িক প্রতিষ্ঠান গড়ে তোলেন। মুসা জনশক্তি রপ্তানিতে দেশের একজন দিকপাল হিসেবে পরিচিতি পান। তিনি বাংলাদেশের পদ্মা সেতু নির্মাণেও ব্যক্তিগত বিনিয়োগের ইচ্ছে প্রকাশ করেছিলেন।
মুসা কানিজ ফাতেমার সাথে বিবাহবন্ধনে আবদ্ধ এবং তাদের দুই পুত্র ও এক কন্যা রয়েছে। তার দুই ছেলে ববি হাজ্জাজ শিক্ষক ও রাজনীতিবিদ এবং জুবি মুসা আইনজীবী। তার মেয়ে শেখ ফজলুল করিম সেলিমের ছেলে শেখ ফজলে ফাহিমের সাথে বিবাহবন্ধনে আবদ্ধ হয়েছেন। মুসা বাংলা, ইংরেজি এবং উর্দুতে সাবলীল।
মুসা ১৯৯৭ সালে যুক্তরাজ্যের নির্বাচনে লেবার পার্টির টনি ব্লেয়ার নির্বাচনী প্রচারণা চালানোর জন্য অনুদান দিতে চেয়ে সমালোচনার মুখে পড়েন।
সিটি কর্পোরেশন

সিটি কর্পোরেশন বাংলাদেশের মহানগরগুলোর স্বায়ত্তশাসন ব্যবস্থার একক। বাংলাদেশে নবঘোষিত বগুড়া সিটি কর্পোরেশন সহ সর্বমোট ১৩ টি সিটি কর্পোরেশন আছে।
স্থানীয় সরকার (সিটি কর্পোরেশন) আইন, ২০০৯ ( ২০০৯ সনের ৬০ নং আইন ) অনুসারে ওয়ার্ডসমূহের সীমানা নির্ধারণ, এলাকার অখণ্ডতা এবং যতদূর সম্ভব, জনসংখ্যা বিন্যাস, সরকারি গেজেটে প্রজ্ঞাপন নীতি সহ সিটি কর্পোরেশনের সকল দায়িত্ব সমূহ নির্ধারণ করা হয়েছে। 
নির্বাচিত ও মনোনীত সদস্যদের নিয়ে সিটি কর্পোরেশন গঠিত হয়। সিটি কর্পোরেশনের সদস্যদেরকে মেয়র, কাউন্সিলর, প্রশাসকি প্রভৃতি বলা হয়। সিটি কর্পোরেশনের নির্বাচিত প্রধানকে মেয়র বলা হয়। মেয়রকে বিভিন্ন কাজে সাহায্য করেন এলাকা-ভিত্তিক নির্বাচিত কাউন্সিলরগণ। বাংলাদেশের নির্বাচন আইন দ্বারা অযোগ্য নয় এরূপ ব্যক্তি মেয়র ও সদস্য হতে পারেন। বর্তমান আইনানুসারে সিটি কর্পোরেশনের মেয়াদ বা কার্যকাল ৫ বছর। সিটি কর্পোরেশনের আয়তনের ভিত্তিতে কাউন্সিলরদের সংখ্যা কম বেশি হতে পারে।
সৈয়দ আব্দুল হাদী

সৈয়দ আব্দুল হাদী (জন্ম ১ জুলাই ১৯৪০) বাংলাদেশের একজন সঙ্গীত শিল্পী। তিনি পাঁচবার জাতীয় চলচ্চিত্র পুরস্কার লাভ করেন। ২০০০ সালে সঙ্গীতে অবদানের জন্য তিনি বাংলাদেশের দ্বিতীয় সর্বোচ্চ বেসামরিক সম্মান একুশে পদক লাভ করেন।
সৈয়দ আব্দুল হাদী ১৯৪০ সালের ১ জুলাই ব্রাহ্মণবাড়িয়া জেলার কসবা উপজেলার শাহপুর গ্রামে জন্মগ্রহণ করেন। বেড়ে উঠেছেন আগরতলা, সিলেট, ব্রাহ্মণবাড়িয়া এবং কলকাতায়। তবে তার কলেজ জীবন কেটেছে রংপুর আর ঢাকায়। তার পিতার নাম সৈয়দ আবদুল হাই। তার বাবা ছিলেন ইপিসিএস (ইস্ট পাকিস্তান সিভিল সার্ভিস) অফিসার। তার পিতা গান গাইতেন আর কলেরগানে গান শুনতে পছন্দ করতেন। বাবার শখের গ্রামোফোন রেকর্ডের গান শুনে কৈশোরে তিনি সঙ্গীত অনুরাগী হয়ে উঠেন। ছোটবেলা থেকে গাইতে গাইতে গান শিখেছেন।
১৯৫৮ সালে সৈয়দ আবদুল হাদী ভর্তি হলেন ঢাকা বিশ্ববিদ্যালয়ের বাংলা বিভাগে। তিনি ঢাকা বিশ্ববিদ্যালয় থেকে বাংলায় স্নাতকোত্তর ডিগ্রী লাভ করেন।
সৈয়দ আব্দুল হাদী জগন্নাথ বিশ্ববিদ্যালয়ে শিক্ষকতা করেছেন। বাংলাদেশ টেলিভিশনে প্রযোজক হিসেবেও তিনি কাজ করেছেন। সর্বশেষে তিনি লন্ডনে ওয়েল্স ইউনিভার্সিটিতে প্রিন্সিপাল লাইব্রেরীয়ান হিসেবে কাজ করেছেন।
সৈয়দ আবদুল হাদী দেশাত্ববোধক গানের জন্য জনপ্রিয়। পঞ্চাশ বছরেরও বেশি সময় ধরে তিনি সঙ্গীত করছেন। ১৯৬০ সালে ছাত্রজীবন থেকেই চলচ্চিত্রে গান গাওয়া শুরু করেন। ১৯৬৪ সালে সৈয়দ আবদুল হাদী একক কণ্ঠে প্রথম বাংলা সিনেমায় গান করেন। সিনেমার নাম ছিল ‘ডাকবাবু’। মো. মনিরুজ্জামানের রচনায় সঙ্গীত পরিচালক আলী হোসেনের সুরে একটি গানের মাধ্যমে সৈয়দ আবদুল হাদীর চলচ্চিত্রে যাত্রা শুরু।
বেতারে গাওয়া তার প্রথম জনপ্রিয় গান ‘কিছু বলো, এই নির্জন প্রহরের কণাগুলো হৃদয়মাধুরী দিয়ে ভরে তোলো’। সালাউদ্দিন জাকি পরিচালিত ঘুড্ডি চলচ্চিত্রের গানে সুর ও সংগীত পরিচালনা করেছিলেন লাকী আখ্‌ন্দ। এই চলচ্চিত্রের জনপ্রিয় গান ‘সখি চলনা, সখি চলনা জলসা ঘরে এবার যাই’- গেয়েছেন সৈয়দ আবদুল হাদী।
বিশ্বকবি রবীন্দ্রনাথ ঠাকুরের সার্ধশত জন্মবার্ষিকী উপলক্ষে প্রকাশিত হয় সৈয়দ আবদুল হাদীর প্রথম রবীন্দ্র সংগীতের একক অ্যালবাম ‘যখন ভাঙলো মিলন মেলা’। সৈয়দ আবদুল হাদী ঢাকা বিশ্ববিদ্যালয়ে বাংলা নিয়ে অনার্স পড়ার সময় সুবল দাস, পি.সি গোমেজ, আবদুল আহাদ, আবদুল লতিফ প্রমুখ তাকে গান শেখার ক্ষেত্রে সহায়তা ও উৎসাহ যুগিয়েছেন।
মেরিল প্রথম আলো আজীবন সম্মাননা 2022 ।
ফাতাহ

ফাতাহ () ফিলিস্তিনি নেতা ইয়াসির আরাফাতের নেতৃত্বে ১৯৫৯ সালে গঠিত দল। মাহমুদ আব্বাস, সালাহ খালাফ, খালিল আল ওয়াজির, আহমদ শাকির, নায়েফ হাওয়াতমেহ এবং আবদুল মোহসেন আবু মাইজার দলটির প্রথম প্রজন্মের কয়েকজন শীর্ষস্থানীয় নেতা।
ফাতাহ নিজ অস্তিত্বের কথা ঘোষণা করে ১৯৬৫ সনে। মিশরের তৎকালীন প্রেসিডেন্ট জামাল আবদুন নাসেরের অনুরোধে ওই ঘোষণা দেয় ফাতাহ। নাসের ১৯৫৪ সাল থেকে ১৯৭০ সাল পর্যন্ত মিশর শাসন করেন। একমাত্র ফিলিস্তিনিদের ঐক্যবদ্ধ সশস্ত্র সংগ্রামের মাধ্যমেই অধিকৃত ফিলিস্তিন ভূখণ্ড মুক্ত করা সম্ভব হবে বলে নাসের বিশ্বাস করতেন। তাই নাসেরের নেতৃত্বাধীন মিশর ফাতাহকে অস্ত্র ও সামরিক উপকরণের যোগান দেয়। রাজনৈতিক সংগ্রামের পাশাপাশি ফাতাহ জনপ্রিয় গণপ্রতিরোধ আন্দোলনও গড়ে তোলে এবং ফাতাহ'র সামরিক শাখার নাম দেয়া হয়েছিল "আস সায়িক্বা" বা "বজ্র"। ফাতাহ'র বেশিরভাগ রাজনৈতিক ও সামরিক সদস্যরা থাকতেন মিশর, সিরিয়া, লেবানন, জর্দান, আলজেরিয়া ও তিউনিশিয়ায়।
১৯৯৩ সালে ইসরাইলের সঙ্গে অসলো আপোস চুক্তি স্বাক্ষরের আগ পর্যন্ত ফাতাহ সশস্ত্র সংগ্রামের মাধ্যমেই অধিকৃত ফিলিস্তিন ভূখণ্ড মুক্ত করার নীতিতে অবিচল ছিল। কিন্তু আপোস চুক্তি স্বাক্ষরের পর ফাতাহ'র তৎপরতা কেবল রাজনৈতিক সংগ্রামেই সীমিত হয়ে পড়ে। নীতিগত এই পরিবর্তনের কারণে ইয়াসির আরাফাতের নেতৃত্বে খুবই সীমিত ক্ষমতাসম্পন্ন ফিলিস্তিন স্বশাসন কর্তৃপক্ষ প্রতিষ্ঠা করা হয় ১৯৯৪ সালে। ২০০৪ সালের ১১ ই নভেম্বর ইয়াসির আরাফাতের রহস্যজনক মৃত্যুর পর স্বশাসন কর্তৃপক্ষের রাজনৈতিক সংগ্রাম দূর্বল হয়ে পড়ে।
২০০৫ সালের সংসদ নির্বাচনে ১৩২টি আসনের মধ্যে হামাস ৭০টি আসনে জয়ী হয়। আরব লিগ ও ইসলামী সম্মেলন সংস্থার পর্যবেক্ষকরাসহ আন্তর্জাতিক অন্যান্য পর্যবেক্ষকরা হামাসের ব্যাপক জনপ্রিয়তার কথা উল্লেখ করে ওই নির্বাচনকে সুষ্ঠ বলে ঘোষণা করে। ফলে ফিলিস্তিনে ইসমাইল হানিয়ার নেতৃত্বে গঠিত হয় হামাসের সরকার। অভ্যন্তরীণ জনসমর্থন ও অন্তবর্তীকালীন ফিলিস্তিনি সংবিধানের আলোকে এগিয়ে যায় হামাস। কিন্তু আব্বাসের স্বশাসন কর্তৃপক্ষ হামাস সরকারকে স্বীকৃতি দিতে অস্বীকার করে এবং এভাবে দুই পক্ষের মধ্যে বিভেদ জোরদার হয় এবং সংঘাত তুঙ্গে উঠে ২০০৭ সালে যখন এক লড়াইয়ে হামাস গাজা দখল করে।
২০১১ সালে মিশরের রাজধানী কায়রোয় ফাতাহ নেতা আব্বাস আর হামাসের নেতা খালেদ মেশাল একটি সম্প্রীতি চুক্তি সই করলেও তা বাস্তবায়িত হয়নি। তবে এ চুক্তির ফলে দুপক্ষে সম্প্রীতি প্রতিষ্ঠার অনুকূল পরিবেশ সৃষ্টি হবে বলে আশা করা যায়।
আলম খান

খুরশিদ আলম খান (২২ অক্টোবর ১৯৪৪ - ৮ জুলাই ২০২২), বাংলাদেশের একজন প্রখ্যাত সঙ্গীত ব্যক্তিত্ব ছিলেন। তিনি একাধারে গীতিকার, সুরকার এবং সঙ্গীত পরিচালক ছিলেন। চলচ্চিত্রের গানে অবদানের জন্য তিনি শ্রেষ্ঠ সঙ্গীত পরিচালক ও সুরকার বিভাগে সাতবার বাংলাদেশ সরকার কর্তৃক প্রদত্ত জাতীয় চলচ্চিত্র পুরস্কার অর্জন করেন।
আলম খান ১৯৪৪ সালে তৎকালীন ব্রিটিশ ভারতের সিরাজগঞ্জের বেলকুচি উপজেলার বানিয়াগাতি গ্রামে নানা বাড়িতে জন্মগ্রহণ করেন। তার আদি নিবাস টাঙ্গাইল।তার বাবা আফতাব উদ্দিন খান ছিলেন সেক্রেটারিয়েট হোম ডিপার্টমেন্ট এর এডমিনিস্ট্রেটিভ অফিসার ও মা জোবেদা খানম ছিলেন গৃহিণী। তার মা জোবেদা খানম ছিলেন নবাব সিরাজউদ্দৌলার দরবারের এক শিল্পীর বংশধর। সিরাজগঞ্জে কয়েক বছর থাকার পর বাবার চাকরি সুবাদে কলকাতায় চলে যান। ১৯৪৭ সালে দেশ বিভাগের পর বাবার সাথে ফিরে আসেন ঢাকায়। তারপর ঢাকাতেই স্থায়ী হন এবং সিদ্ধেশ্বরী স্কুলে ভর্তি হন। এই স্কুল থেকেই মেট্রিক পাস করেন। স্কুলে থাকাকালীন তার গানের প্রতি ঝোঁক সৃষ্টি হয়। বাবা আফতাব উদ্দিন প্রথমে অনাগ্রহ দেখালেও মায়ের উৎসাহে গানের চর্চা চালিয়ে যান। পরবর্তীতে তার বাবাই তাকে ওস্তাদ ননী চ্যাটার্জীর কাছে গানের তালিমের জন্য নিয়ে যান। পাঁচ ভাই তিন বোনের মধ্যে আলম খান মেজো। বাংলাদেশের প্রখ্যাত পপ সঙ্গীত শিল্পী আজম খান ছিলেন তার ছোট ভাই।
আলম খান ১৯৬৩ সালে রবিন ঘোষের সহকারী হিসেবে তালাশ চলচ্চিত্রে সঙ্গীত পরিচালনা করেন। ১৯৭০ সালে প্রথম চলচ্চিত্রকার আব্দুল জব্বার খান পরিচালিত কাচ কাটা হীরে চলচ্চিত্রের মাধ্যমে এককভাবে সঙ্গীত পরিচালনা শুরু করেন। তার সুরকৃত প্রথম জনপ্রিয় গান স্লোগান ছায়াছবির "তবলার তেড়ে কেটে তাক"। এরপর ১৯৭৭ সালে আবদুল্লাহ আল মামুন তার পরিচালিত সারেং বৌ চলচ্চিত্রের গান নিয়ে কথা বলার সময় তার ১৯৬৯ সালের সুর করা একটি মুখরা শুনালে ছবির পরিচালক তা নিতে আগ্রহী হন। ১৯৭৮ সালে মুক্তিপ্রাপ্ত সেই ছবির আবদুল জব্বারের কণ্ঠে "ওরে নীল দরিয়া" গানটি তার এক অনন্য সৃষ্টি। ১৯৮২ সালে রজনীগণ্ধা চলচ্চিত্রে সাবিনা ইয়াসমিনের গাওয়া "আমি রজনীগণ্ধা ফুলের মত" ও বড় ভালো লোক ছিল চলচ্চিত্রের সৈয়দ শামসুল হকের লেখা এন্ড্রু কিশোরের কণ্ঠে "হায়রে মানুষ রঙ্গীন ফানুস" দর্শকদের মনোযোগ কাড়ে। বড় ভালো লোক ছিল চলচ্চিত্রের জন্য অর্জন করেন জাতীয় চলচ্চিত্র পুরস্কার। ১৯৮৫ সালে তার সুর করা তিন কন্যা চলচ্চিত্রের "তিন কন্যা এক ছবি" গান দিয়ে প্লেব্যাক শুরু করেন কলকাতার নামকরা সঙ্গীতশিল্পী কুমার শানু। নাগ পূর্ণিমা চলচ্চিত্রের এন্ড্রু কিশোরের গাওয়া রক ধাঁচের "তুমি যেখানে আমি সেখানে", ভেজা চোখ চলচ্চিত্রের এন্ড্রু কিশোরের কণ্ঠে "জীবনের গল্প আছে বাকি অল্প" গানগুলো শ্রোতাপ্রিয়তা লাভ করে।
আলম খান ১৯৭৬ সালে হাবিবুননেসা গুলবানুর সাথে বিবাহ বন্ধনে আবদ্ধ হন। গুলবানু একজন গীতিকার। আলম খানের সুরে সাবিনা ইয়াসমিনের কণ্ঠে গাওয়া "তুমি তো এখন আমারই কথা ভাবছো" গানটির গীতিকার গুলবানু। তাদের দুই ছেলে আরমান খান ও আদনান খান দুজনেই সঙ্গীত পরিচালক এবং একমাত্র মেয়ে আনিকা খান।
খান ২০১১ সালে ফুসফুসের ক্যান্সারে আক্রান্ত হন। চিকিৎসার জন্য তিনি বিভিন্ন দেশে যান। ০৮ জুলাই, ২০২২ সকাল ১১:৩২ টায়, তিনি ইন্তেকাল করেন।
গোলাপী এখন ট্রেনে

গোলাপী এখন ট্রেনে ১৯৭৮ সালে মুক্তিপ্রাপ্ত একটি বাংলাদেশী চলচ্চিত্র। ছবিটি পরিচালনা করেছেন আমজাদ হোসেন। এ ছবিতে অভিনয় করেছেন ববিতা, ফারুক, আনোয়ার হোসেন, রোজী সামাদ, আনোয়ারা, রওশন জামিল, এটিএম শামসুজ্জামান প্রমুখ। মস্কো ফিল্ম ফেস্টিভালে এই ছবির প্রদর্শনী হয়। সেসময় ছবিটি দেখে ভূয়সী প্রশংসা করেছিলেন মৃণাল সেনের মতো নির্মাতারা।
চলচ্চিত্রটি ১৯৭৮ সালের ৫ই সেপ্টেম্বর বাংলাদেশে মুক্তি পায়। এটি ৪র্থ জাতীয় চলচ্চিত্র পুরস্কারে শ্রেষ্ঠ চলচ্চিত্রসহ ১১টি বিভাগে পুরস্কার লাভ করে। পরবর্তী কালে আমজাদ হোসেন এই ছবির দুটি অনুবর্তী পর্ব "গোলাপী এখন ঢাকায়" (১৯৯৫) ও "গোলাপী এখন বিলাতে" (২০১০) এবং একটি ডকুফিকশন "গোলাপীরা এখন কোথায়?" নির্মাণ করেন।
গাঁয়ের প্রভাবশালী ব্যক্তি মণ্ডল। তাঁর ছেলে মিলন পছন্দ করে দরিদ্র গায়েনের মেয়ে গোলাপীকে। একদিন মণ্ডলই গোলাপীর বিয়ের জন্য খোঁজ দেয় এক পাত্রের। কিন্তু বিয়েতে সাইকেল দিতে হবে। নিজের মনকে বশ করে গোপনে সাইকেলের টাকাটা দেয় মিলন। তবে শেষ পর্যন্ত ভেঙে যায় বিয়েটা। এ কারণে আত্মহত্যা করে গোলাপীর বাবা। দারুণ অভাবের মধ্যে পড়ে সংসার। এর হাল ধরতেই ট্রেনে চড়ে বিভিন্ন জায়গায় ঘুরে ঘুরে কাজ করে গোলাপী। গাঁয়ের মোড়লরা ভালো চোখে দেখে না গোলাপীর এ কাজ। যারা ট্রেনে কাজ করে গ্রাম থেকে তাদের বের করে দেওয়ার জন্য সালিস বসে।
আমজাদ হোসেনের লেখা অধিকাংশ গানের সুরকার হলেন আলাউদ্দিন আলী আর শিল্পী সৈয়দ আবদুল হাদী ও সাবিনা ইয়াসমীন। মূলত আমজাদ হোসেনের গান সৃষ্টিতে এই কয়েকজন মিলে একত্রে কাজ করতেন। এই ছায়াছবিতেও তার ব্যতিক্রম হয়নি। তবে গীতিকার হিসেবে গাজী মাজহারুল আনোয়ার, রফিকুজ্জামান ছিলেন। এই ছবির সংগীত পরিচালনা করেন আলাউদ্দিন আলী গীতিকার সৈয়দ আব্দুল হাদী, সাবিনা ইয়াসমিন কণ্ঠ দেন সব গানে। এই ছবির গান গুলি হচ্ছে-
এই চলচ্চিত্রটি ৪র্থ জাতীয় চলচ্চিত্র পুরস্কারে শ্রেষ্ঠ চলচ্চিত্র হিসেবে পুরস্কার লাভ করে। এছাড়া এই চলচ্চিত্রের কলা-কুশলীবৃন্দও বিভিন্ন বিভাগে পুরস্কার লাভ করে।
নাসিমা খান

নাসিমা খান (জন্ম ১৯৪৪) একজন বাংলাদেশী খ্যাতিমান চলচ্চিত্র অভিনেত্রী। তিনি বাংলাদেশের চলচ্চিত্রের প্রথম দিকের অভিনেত্রীদের মধ্যে অন্যতম। ১৯৫৯ সালে তিনি এ জে কারদার পরিচালিত জাগো হুয়া সাভেরা চলচ্চিত্রে অভিনয়ের মাধ্যমে চলচ্চিত্রে আসেন। তবে নায়িকা হিসেবে আবির্ভার ঘটে ১৯৬১ সালে "যে নদী মরু পথে" চলচ্চিত্রের মাধ্যমে। তিনি ষাটের দশক থেকে আশির দশক পর্যন্ত বাংলা ও উর্দু চলচ্চিত্রে দারুণ জনপ্রিয় ছিলেন।
নাসিমা খান পরিচালক সালাহউদ্দিনের ‘সূর্যস্নান’ ছবিতে প্রথম একক নায়িকা হিসেবে অভিনয় করেন।
নাগাসাকি শান্তি উদ্যান

নাগাসাকি শান্তি উদ্যান () জাপানের নাগাসাকি শহরে অবস্থিত দ্বিতীয় বিশ্বযুদ্ধের সময় বোমা হামলার স্মরণে নির্মিত উদ্যান।
পারমাণবিক শক্তির ওপর নির্ভরতা কমানোর অঙ্গীকার নিয়ে নাগাসাকিতে পারমাণবিক বোমা হামলার বার্ষিকী প্রতি বছর পালন করে জাপানিরা। শান্তি উদ্যান স্থানটির কাছেই ১৯৪৫ সালে দ্বিতীয় বিশ্বযুদ্ধের সময় বোমা হামলা হয়। তেজস্ক্রিয় বিকিরণের ভয়াবহতা আজও বয়ে বেড়াচ্ছেন নাগাসাকির লাখ লাখ মানুষ। আজও সেখানে জন্ম হচ্ছে বিকলাঙ্গ শিশুর। যুগ যুগ ধরে সে দুঃসহ স্মৃতি বয়ে বেড়াচ্ছেন ঘটনার সাক্ষী প্রবীণরা।
অশোক সেন

অশোক সেন (জন্ম ১৯৫৬) একজন ভারতীয় বাঙালি তাত্ত্বিক পদার্থবিদ এবং এলাহাবাদের হরিশ-চন্দ্র গবেষণা ইনস্টিটিউটে বিশিষ্ট অধ্যাপক। তিনি এমআইটি'তে মর্নিংস্টার ভিজিটিং প্রফেসর এবং কোরিয়া ইনস্টিটিউট ফর অ্যাডভান্সড স্টাডির একজন বিশিষ্ট অধ্যাপক। তার কাজের প্রধান ক্ষেত্রটি হল স্ট্রিং তত্ত্ব। তিনি "সমস্ত স্ট্রিং তত্ত্বগুলি একই অন্তর্নিহিত তত্ত্বের পৃথক সীমা" এই উপলব্ধির পথ উন্মুক্ত করার জন্য তিনি মৌলিক পদার্থবিজ্ঞান পুরস্কার অর্জন করেন।
তিনি ১৫ জুলাই ১৯৫৬ কলকাতায় জন্মগ্রহণ করেন। অনিল কুমার সেন এবং গৌরী সেনের জ্যেষ্ঠ পুত্র তিনি। অনিল কুমার সেন স্কটিশ চার্চ কলেজের পদার্থবিদ্যার একজন প্রাক্তন অধ্যাপক এবং গৌরী সেন হলেন একজন গৃহিণী।
কলকাতার স্কটিশ চার্চ কলেজিয়েট স্কুল এবং শৈলেন্দ্র সরকার বিদ্যালয় থেকে তার বিদ্যালয়ের পঠন-পাঠন শেষ করেন। অশোক সেন কলকাতা বিশ্ববিদ্যালয়ের অন্তর্গত প্রেসিডেন্সি কলেজ (বর্তমানে "প্রেসিডেন্সি বিশ্ববিদ্যালয়" নামে পরিচিত) থেকে ১৯৭৫ সালে স্নাতক এবং এক বছর পরে ইন্ডিয়ান ইনস্টিটিউট অফ টেকনোলজি কানপুর থেকে স্নাতকোত্তর ডিগ্রী লাভ করেন। প্রেসিডেন্সি কলেজে তার স্নাতক গবেষণা সময় তিনি ব্যাপকভাবে অমল কুমার রায়চৌধুরী কাজ এবং শিক্ষা দ্বারা অনুপ্রাণিত হয়। তিনি স্টোনি ব্রুক বিশ্ববিদ্যালয়ের পদার্থবিদ্যায় তার ডক্টরেট সম্পূর্ণ করেন।
আশোক সেন স্ট্রিং তত্ত্ব বিষয়ে বেশ কয়েকটি মূল অবদান রেখেছেন, তার মধ্যে শক্তিশালী-দুর্বল সংযোজন দ্বৈত বা এস-দ্বৈত সম্পর্কিত তার ল্যান্ডমার্ক গবেষণা পত্র, যা গবেষণার ক্ষেত্রটি পরিবর্তনের ক্ষেত্রে প্রভাবশালী ছিল। তিনি অস্থির ডি-ব্রাঞ্চগুলির অধ্যয়নের জন্য অগ্রণী ভূমিকা গ্রহণ করেন এবং এই জাতীয় ব্রাঞ্চগুলিতে খোলা স্ট্রিং ট্যাচিয়ন কনডেনসেশন সম্পর্কে বিখ্যাত সেন অনুমান নামে এক থিয়োরি প্রদান করেন। টোলিয়ন রোলিং সম্পর্কে তার বর্ণনা স্ট্রিং সৃষ্টিতত্বের ক্ষেত্রে খুবই গুরুত্বপূর্ণ। তিনি স্ট্রিং ক্ষেত্র তত্ত্ব সম্পর্কিত অনেকগুলি গুরুত্বপূর্ণ গবেষণাপত্র রচনা করেন। ১৯৯৯ সালে তিনি তাত্ত্বিক পদার্থবিজ্ঞানী স্টিফেন হকিং কর্তৃক মনোনীত হয়ে রয়্যাল সোসাইটির ফেলোশিপ অর্জন করেন। এছাড়াও তার অবদানগুলির মধ্যে রয়েছে এক্সট্রিমাল ব্ল্যাক হোলের জন্য এন্ট্রপি ক্রিয়ার আনুষ্ঠানিকতা এবং এটি আকর্ষণকারীদের কাছে প্রয়োগ। তার সাম্প্রতিক গুরুত্বপূর্ণ কাজের মধ্যে রয়েছে আকর্ষক প্রক্রিয়া এবং ব্ল্যাক হোলের মাইক্রোস্টেটগুলির যথাযথ গণনা এবং নতুন করে স্ট্রিং পার্টনিউথিউড তত্ত্বের উন্নয়ন। তিনি সম্মানিত সহযোগী হিসাবে ভারতের ভুবনেশ্বর, জাতীয় বিজ্ঞান শিক্ষা ও গবেষণা ইনস্টিটিউট (এনআইএসইআর)-এ যোগদান করেছেন।
অশোক সেন বেশ কিছু উল্লেখযোগ্য পুরস্কার পেয়েছেন। যার মধ্যে ২০১২ সালের ‘ফান্ডামেন্টাল ফিজিক্স প্রাইজ’ অন্যতম। এর আর্থিক মূল্য ছিল ৩ মিলিয়ন ডলার। ‘ইন্টারন্যাশনাল সেন্টার ফর থিওরিটিক্যাল ফিজিক্স’ ১৯৮৯ সালে তাকে প্রদান করে ‘আইসিটিপি প্রাইজ’। এখন তিনি ওই সংস্থার ‘সায়েন্টিফিক কাউন্সিল’-এর অন্যতম সদস্য।
ইতালির ত্রিয়েস্ত শহরে আব্দুস সালাম ইন্টারন্যাশনাল সেন্টার ফর থিওরিটিকাল ফিজিক্স (আইসিটিপি) ২০১৪ সালে অশোক সেনের সঙ্গে আরও দুই বিজ্ঞানী আমেরিকার হার্ভার্ড বিশ্ববিদ্যালয়ের অ্যান্ড্রু স্ট্রমিংগার এবং সুইৎজারল্যান্ডে সার্ন গবেষণাগারের গ্যাব্রিয়েল ভেনেজিয়ানো'কে ‘ডিরাক পদক’কে পুরস্কৃত করে।
এছাড়াও তিনি দেশ-বিদেশের বহু পুরস্কারে ভূষিত হেয়েছন। ভারত সরকার তাকে দিয়েছে পদ্মভূষণ।
দয়াময়ী দেবী মন্দির

দয়াময়ী দেবী মন্দির হল পটুয়াখালি জেলার গলাচিপা উপজেলা থেকে ২১ কিলোমিটার উত্তর-পূর্বে সুতাবাড়িয়া গ্রামে অবস্থিত দুইশ বছরের পুরানো দয়াময়ীদেবীর মন্দির। ১২০৮ বঙ্গাব্দে জমিদার ভবানী শঙ্কর সেন মন্দিরটি প্রতিষ্ঠা করেন।
জনশ্রুতি অনুযায়ী প্রায় ২০০ বছর পূর্বে একটি প্রাচীন বেল গাছের তলায় রাতের অন্ধকারে মাটি ফুঁড়ে দয়াময়ী দেবীর মূর্তি আবির্ভূত হয়। ঐ রাতেই জমিদার ভবানী শঙ্কর সেন স্বপ্নের মধ্যে দেবী মূর্তির আবাসস্থলে মন্দির প্রতিষ্ঠার আদেশ পান।
অপর এক জনশ্রুতি অনুযায়ী স্বপ্নে আদেশ পেয়ে জমিদান ভবানী পাশ্ববর্তী নদীতে সূর্যস্নান করতে গিয়ে ভাসমান অবস্থায় পাথরের তৈরি দয়াময়ী দেবীর মূর্তি খুঁজে পান। পরবর্তীতে ঐ মূর্তি উদ্ধার করে এনে মন্দির প্রতিষ্ঠা করে। মন্দিরের নাম দেওয়া হয় দয়াময়ী দেবী মন্দির।
এক সময় দয়াময়ীদেবী মন্দিরের মহিমায় আকৃষ্ট হয়ে দেশ-বিদেশ থেকে ভক্তবৃন্দ মন্দির প্রাঙ্গণে ছুটে আসতেন। প্রতি বছর মাঘ মাসে পুরো এক মাস মেলা বসত মন্দির এলাকায়। এ মেলা দয়াময়ী মেলা নামে পরিচিত। হাজার হাজার লোক সমবেত হতো দয়াময়ী মেলায়। বিভিন্ন এলাকা থেকে সাধু-সন্নাসীরা এসে ভীড় জমাত। সনাতন ধর্মীয় বিভিন্ন বই পত্রে দয়াময়ী দেবী মন্দির এবং দয়াময়ী মেলার বিবরণ রয়েছে। সময়ের ব্যবধানে ঐতিহ্যবাহী দয়াময়ী মেলা এখন মাত্র এক দিন অনুষ্ঠিত হয়; মাঘী সপ্তমীতে। মন্দিরের অনেক অংশই তেতুঁলিয়া নদীতে বিলীন হয়ে গেছে এবং হতে যাচ্ছে।
প্রায় তিন একর জমির ওপর প্রতিষ্ঠিত দয়াময়ীদেবী মন্দির। মূল মন্দিরের মেঝের ক্ষেত্রফল প্রায় ৩০০ বর্গফুট। মন্দিরের সামনেই ছাদ দেওয়া অবস্থায় বেশ বড় একটি ভবন রয়েছে, যা বিভিন্ন উৎসব এবং আচার-অনুষ্ঠানে ব্যবহৃত হত।
এর পশ্চিম পাশে রয়েছে পৃথক একটি শিব মন্দির। শিব মন্দিরের উপরিভাগ গম্বুজাকৃতির। দেবীমন্দিরের প্রধান ফটকের কাছেই রয়েছে প্রহরীদের থাকার জন্য নির্মিত আলাদা দুটি কক্ষ। মন্দিরের পূর্ব দিকে বড় একটি দীঘি রয়েছে। মন্দির স্থাপনের পর প্রতিষ্ঠাতা জমিদার ভবানী শঙ্কর সেন এ মন্দিরের নামে ১৫ একর জমি রেকর্ড করেছিলেন। সুষ্ঠু তদারকির অভাবে এ সম্পত্তির অধিকাংশ অনেক আগেই বেদখল হয়ে গেছে বলে জানাগেছে। এমনকি মন্দিরের বিশাল ভবনের ইট, পাথর, দরজা-জানালার মূল্যবান কাঠও লুটপাট হয়ে গেছে।
শৈত্য প্রবাহ

শৈত্য প্রবাহ একটি আবহাওয়া সংক্রান্ত শব্দগুচ্ছ যা দ্বারা কোনো স্থানের বায়ুর তাপমাত্রার নিম্নগামীতাকে নির্দেশ করে থাকে। ২৪ ঘণ্টা সময়ের মধ্যে বাতাসের তাপমাত্রা দ্রুততার সাথে নেমে যাওয়াকেই "শৈত্য প্রবাহ" বলা হয়।॥।
যেসব বিষয়াদি শৈত্য প্রবাহে প্রভাব বিস্তার করে তার মধ্যে রয়েছে:
ইভো মোরালেস

ইভো মোরালেস বলিভিয়ার ইতিহাসে প্রথমবারের মতো আদি ও মূল জনগোষ্ঠীর একজন প্রেসিডেন্ট হিসেবে নির্বাচিত হন। বলিভিয়ার জনসংখ্যার ৬০ ভাগই আদিবাসী। ক্ষমতা হাতে আসার পর মুভমেন্ট টু ওয়ার্ডস সোশ্যালিজমের শীর্ষ নেতা মোরালেস বলিভিয়ায় একের পর এক জনহিতকর নীতি প্রণয়ন করতে শুরু করেন। গণ বিক্ষোভের মুখে ১০ নভেম্বর ২০১৯ তিনি পদত্যাগ করেন। বর্তমানে তিনি মেক্সিকোতে অ্যাসাইলাম হিসেবে রয়েছেন।
ইভো মোরালেসের জন্ম ১৯৫৯ সালের ২৬ অক্টোবর। আদিবাসী এক দরিদ্র কৃষক পরিবারে তার শৈশব কেটেছে। বালক বয়সেই বাবা ডিওনিস্তো মোরালেসের সঙ্গে আন্দিজ পর্বতমালায় গবাদিপশু চরাতে যেতে হতো তাকে। মা-বাবা ও ভাইবোনদের সঙ্গে বাস করতেন এক কুটিরে। ইভোর মায়ের নাম মারিয়া মামানি। মা-বাবার আর্থিক অসচ্ছলতার কারণে ছোটবেলায়ই কৃষিপণ্য বিক্রি করতে সম্প্রদায়ের অন্যান্য লোকের সঙ্গে ১৫ দিনের হাঁটা পথে বহু দূরের বাজারে যেতে হতো তাকে। ফেরার সময় বাজার থেকে খাবারও কিনে আনতে হতো। তাই আসা-যাওয়ায় ছিল সমান পরিশ্রম। সেই সময়ের অভিজ্ঞতা প্রসঙ্গে মোরালেস পরবর্তী সময়ে বলেন, 'হাজার তারকার হোটেল ছাড়া তখন আমি কোথাও রাত কাটাতাম না।
ছেলেবেলায়ই প্রবল আগ্রহ ছিল তার পড়াশোনার প্রতি। কিন্তু পরিবারের সামর্থ্য সীমিত। তাই বাড়ি থেকে তিন মাইল দূরের এক ছোটোখাটোো বিদ্যালয়ে বিনা বেতনে স্প্যানিশ ভাষা পড়তে ও লিখতে শিখেন তিনি। কিন্তু এখান থেকে শিক্ষা অর্জনের পরিপূর্ণ স্বাদ মেটেনি। তাই কোথাও কোনো শিক্ষক এসেছেন শুনলে ছুটে যেতেন তার কাছে। ইভোর সম্প্রদায় ইভোকে জীবনের তিনটি মূলনীতি শিখিয়ে দিয়েছিল : মিথ্যা বলো না, চুরি করো না আর দুর্বল হবে না। বেশি দূর পড়াশোনা চালিয়ে নেওয়া তার পক্ষে সম্ভব হয়নি। জীবিকার তাগিদে কখনো রুটি বানিয়েছেন, আবার কখনো বা নাম লিখিয়েছিলেন রাজমিস্ত্রীর খাতায়। বলিভিয়ান মিলিটারিতেও সময় দিয়েছেন কিছুদিন। কিন্তু সামরিক জীবন অতটা আকর্ষণীয় মনে হয়নি। তবে খেলার প্রতি যথেষ্ট আগ্রহ ছিল। তিনি ছিলেন আইমাদের ফুটবল টিমের অধিনায়ক। ফুটবলার হিসেবেও সে সময় বেশ সুখ্যাতি ছিল তার। ১৯৮৩ সালে বাবা মারা গেলেন। ইভোর বয়স তখন মাত্র ২৩। কৃষিজীবী পরিবারকে বাঁচতে হলে জমিতে ফসল ফলাতে হবে। বাবা নেই তাই সত্যিকার অর্থেই মাঠে নামতে হয় ইভোকে। পারিবারিক জমিতে কোকা উৎপাদন শুরু করেন তিনি। কঠোর পরিশ্রমী আর নিষ্ঠাবান ছিলেন বলে আঞ্চলিক কোকা চাষি ইউনিয়নের সক্রিয় সদস্য হয়ে উঠতে বেশি দিন সময় লাগেনি।
বলিভিয়ার পশ্চিমাঞ্চলের ওরুরোতে এক দরিদ্র পরিবারে ইভো মোরালেসের জন্ম। ছোটবেলায় তিনি লামার রাখাল ছিলেন, বাবা-মাকে কৃষিকাজে সহযোগিতা করতেন। তার ছয় ভাইবোনের মধ্যে চারজনই দুই বছরের আগে অপুষ্টিজনিত রোগে ভুগে মারা গেছে।
আয়মারা ভাষাভাষী গোষ্ঠীর মধ্যে ইভো মোরালেস বেড়ে উঠেছেন। বিদ্যালয়ে গিয়ে শিক্ষা অর্জনের জন্য তরুণ বয়সে বেশ কষ্ট করেই স্প্যানিশ শিখতে হয়েছিল তাকে। খরার কারণে অনেকটা বাধ্য হয়ে তিনি আশির দশকের শুরুর দিকে কোকো-উৎপাদনকারী এলাকায় চলে যান। তখনই তিনি গানের দল গড়ে তোলেন, ফুটবল খেলায় জড়িয়ে পড়েন। গান আর ফুটবলের কারণে তিনি দেশের বাইরে ভ্রমণের সুযোগ পান।
৬৫ শতাংশ আদিবাসীর দেশ বলিভিয়ায় বিশ্বের সবচেয়ে উঁচু কেব্‌ল কার চলাচলের ব্যবস্থা করা হয়েছে ইভো মোরালেসের শাসনামলে। দেশের প্রথম স্যাটেলাইটও উৎপেক্ষণ হয়েছে তার আমলেই। ক্ষুধা ও দারিদ্র্য দূরীকরণে অগ্রগতিও হয়েছে অনেকটা।
তাপপ্রবাহ

তাপপ্রবাহ বা দাবদাহ (ইংরেজি:Heat Wave) একটি আবহাওয়া সংক্রান্ত শব্দগুচ্ছ যা দ্বারা বায়ুর অতিরিক্ত উষ্ণ অবস্থা নির্দেশ করা হয়। যদি কোনো স্থানে বাতাসের তাপমাত্রা দীর্ঘ সময় (৩ হতে ৫ দিন) অতি বৃদ্ধি পায় এবং সেই সাথে আর্দ্রতা বেড়ে যায় তবে তাকে "তাপপ্রবাহ" বলা হয়।
এটি
দ্বারা শুধুই গরম আবহাওয়ার তারতম্য বুঝায় না বরং স্বল্পকালব্যাপী এর অস্বাভাবিক স্থায়িত্বকেও বুঝায় যা শতাব্দীতে মাত্র কয়েকবার সংঘটিত হতে পারে। তীব্র তাপপ্রবাহের কারণে ফসলের ব্যাপক ক্ষতি হয়ে থাকে, হাইপারথার্মিয়ায় হাজার হাজার মৃত্যুর হয়ে থাকে, খরা প্রবণ এলাকায় দাবানলের ঝুঁকি বেড়ে যায় এছাড়াও বাতানুকূল ব্যবস্থার কারণে বিদ্যুত বিচ্ছিন্নের ঘটনা ঘটে থাকে। তাপদাহকে চরম আবহাওয়াগত পরিস্থিতি হিসেবে বিবেচনা করা হয় এবং মানব স্বাস্থ্যের উপর ভয়াবহ প্রভাব ফেলে কারন তাপ ও সূর্যালোক মানবদেহের শীতলকারী তন্ত্রকে গ্রাস করে ফেলে। পূর্বাভাস প্রদানের মাধ্যমে আগে থেকে তাপপ্রবাহ সম্পর্কে জানা যায় এবং সতর্কতা অবলম্বন করা যায়। তাপপ্রবাহের কারণে মানুষ প্রায়ই অর্থনৈতিক ক্ষতির সম্মুখীন হয়ে থাকে, শ্রমিকের কর্মক্ষমতা কমে যায়, কৃষি এবং শৈল্পিক প্রক্রিয়া ক্ষতিগ্রস্ত হয়, যেসকল অবকাঠামো অত্যধিক তাপের মোকাবিলায় অক্ষম তা ধ্বংসের পথে পরিচালিত হয়।
তাপপ্রবাহ বেড়েই চলেছে, বিভিন্ন ভূখণ্ডে আরো অধিক পরিমাণে এমনকি জলবায়ু পরিবর্তনের কারণে ১৯৫০ এর দশক থেকে সবখানেই।
নেদারল্যান্ডসে তাপপ্রবাহ সংজ্ঞায়িত করা হয় ডি বিল্ট এ পরপর পাঁচ দিন যাবত সর্বোচ্চ তাপমাত্রা অতিক্রম করার সময়কালকে, এই শর্তে যে ডি বিল্ট এ কমপক্ষে তিন দিন সর্বোচ্চ তাপমাত্রা । তাপপ্রবাহ এই সংজ্ঞাটিকে বেলজিয়ামে (য়ুকেল কে প্রসঙ্গ বিন্দু বিবেচনা করে) এবং লুক্সেমবার্গ এ গ্রহণ করা হয়।
ডেনমার্কে তাপপ্রবাহ জাতীয়ভাবে সংজ্ঞায়িত করা হয়, কমপক্ষে পরপর তিন দিন সময়কালে তাপমাত্রা দেশের অর্ধেক এলাকার গড় সর্বোচ্চ তাপমাত্রা অতিক্রম করলে- the Danish Meteorological Institute "উষ্ণতাদহ" কে আবারো সংজ্ঞায়িত করে যখন একই বৈশিষ্ট্য তাপমাত্রায় সংজ্ঞায়িত করা হয়, অথচ সুইডেনএ কমপক্ষে পরপর পাঁচ দিন তাপমাত্রা অতিক্রম করলে তাপপ্রবাহ হিসেবে বিবেচনা করা হয়।
গ্রিসে, হেলেনিক ন্যাশনাল মেটিওরোলজিক্যাল সার্ভিস অনুসারে তাপপ্রবাহ সংজ্ঞায়িত করা হয়, পরপর তিন দিন সময়কালে তাপমাত্রা এ বা তার উপরে থাকে এবং এ সময়কালে সর্বনিম্ন তাপমাত্রা হয়, এবং সেখানে বাতাসের উপস্থিতি না থাকে বা কম থাকে, উল্লেখিত পরিবর্তনগুলো একটি বৃহৎ এলাকার ক্ষেত্রে পর্যবেক্ষণ করা যায় তবে তাকে তাপপ্রবাহ বলে।
হেলেনিক ন্যাশনাল মেটিওরোলজিক্যাল সার্ভিস
এটনা পর্বত

মাউন্ট এটনা (Latin: "Aetna") সিসিলি দ্বীপের পূর্ব উপকূলীয় এলাকায় অবস্থিত একটি সক্রিয় আগ্নেয়গিরি। এটি আফ্রিকা প্লেট ও ইউরোশিয়া প্লেটের মধ্যবর্তী স্থানে অবস্থিত। এটি ইউরোপের সর্ব্বোচ্চ সক্রিয় আগ্নেয়গিরি, যা উচুঁ।
১৯৭০ সালে এটনা ধোয়ার কুন্ডলী অগ্ন্যুৎপাত করে, যা এধরনের প্রথম দৃষ্ট হয় এবং এটি অতি দুর্লভ ধরনের। একই ধরনের ঘটনা পুনরায় ঘটে ২০০০ সালে।
পামেলা অ্যান্ডারসন

পামেলা অ্যান্ডারসন () হলিউডের 'বেওয়াচ'খ্যাত অভিনেত্রী। যৌনতা ও স্বল্পবসনার কারণে তিনি হলিউডে প্রায়ই বিতর্কের ঝড় তুলেন। আবার নিখুঁত অভিনয়শৈলীর গুণে তিনি সর্বদা আলোচনার কেন্দ্রবিন্দুতে থাকেন। অভিনয় করেছেন অ্যাকশান, কমেডিসহ বিভিন্ন ধরনের মুভিতে।
ক্যারিয়ারের শুরু থেকেই খোলামেলা বিকিনি পোজ আর শরীরী আবেদনের জন্য আলোচনার কেন্দ্রবিন্দুতে থেকেছেন পামেলা অ্যান্ডারসন। কানাডিয়ান এই তারকা মডেলিং এবং অভিনয়ের চেয়ে বিতর্ক সৃষ্টিতেই বেশি পটু। অদ্ভুত ও খোলামেলা পোশাকের জন্য প্রায়ই সমলোচনার কবলে পড়েন। একাধিকবার প্লেবয় ম্যাগাজিনের কাভারে হাজির হয়েছেন নগ্ন হয়ে। বিয়ের মতো আনুষ্ঠানিকতাকে বানিয়েছেন ছেলেখেলা। পামেলা অ্যান্ডারসন ১৯৯০ সালে 'প্লেবয় সেক্সি লেঙ্গরিয়া-২' ছবির মধ্য দিয়ে হলিউডে পা রেখেছিলেন। এরপর একাধিক ছবিতে তিনি অভিনয় করেছেন। তবে পামেলা মূলত প্লেবয় ম্যাগাজিনের প্রচ্ছদ গার্ল হয়ে আলোচনায় এসেছেন। 'প্লেবয়' ম্যাগাজিনের ৫৭ বছরের ইতিহাসে পামেলা ১৩ বার সর্বাধিকবার প্রচ্ছদ মডেল হয়েছেন। সর্বশেষ ২০১১ সালের জানুয়ারি ইস্যুতেও তাকে দেখা গেছে। প্রথম প্রথম প্লেবয়ের জন্য খোলামেলা ছবি তোলার প্রস্তাব পেয়ে তিনি বেশ ঘাবড়ে গিয়েছিলেন। এ প্রসঙ্গে পামেলা বলেন, 'আমি প্লেবয়ের প্রস্তাবটি পেয়ে প্রথমবার বেশ বিব্রতবোধ করছিলাম। কিন্তু আমার মায়ের উৎসাহতেই শেষ পর্যন্ত প্লেবয়ের মডেল হতে রাজি হয়েছিলাম।'
১৯৯৫ সালে বয়সে ৪ বছরের বড় রকস্টার টমি লিকে বিয়ে করেছিলেন পামেলা অ্যান্ডারসন। দুই পুত্রসন্তান ব্র্যান্ডন এবং ডিলানকে নিয়ে সুখেই কেটেছে তাদের ৩ বছরের সংসার। কিন্তু ১৯৯৮ সালে বিচ্ছেদ হয়ে যায় এই তারকা দম্পতির। টমির পরে কিড রক এবং রিক সালোমানকে বিয়ে করেছিলেন পামেলা। তবে তাদের সঙ্গেও খুব বেশিদিন ঘর করেননি এই আবেদনময়ী তারকা। ভবিষ্যতে আবারো বিয়ের পিঁড়িতে বসবেন কিনা এমন প্রশ্নের জবাবে তিনি জানিয়েছেন, 'হ্যাঁ, আবারো বিয়ে করবো আমি। আমার দুই সন্তানের ভবিষ্যতের কথা বিবেচনা করেই এমন সিদ্ধান্ত নিয়েছি।' পামেলা আরো জানিয়েছেন, 'এ ছাড়া আমি খুবই রোমান্টিক। তাই সঙ্গীহীন জীবন-যাপন করা আমার পক্ষে সম্ভব নয়। তবে আর কখনোই আমার চেয়ে কম বয়সী কারো সঙ্গে সম্পর্কে জড়াবো না।'
পামেলা অ্যান্ডারসন শুধু অভিনয় কিংবা মডেলিংয়েই নয়, তিনি সামাজিক কর্মকাণ্ডেও নিজেকে সম্পৃক্ত করেছেন। তিনি দীর্ঘদিন প্রাণী অধিকার সংরক্ষণ।
স্যামুয়েল ইতো

স্যামুয়েল ইতো ফিস (, , জন্ম ৩ মার্চ ১৯৮১) একজন ক্যামেরুনীয় ফুটবলার, যিনি বর্তমানে স্ট্রাইকার হিসেবে খেলেন। ইতো তার শৈশব কাটান কাদজি স্পোর্টস অ্যাকাডেমিতে। তাকে প্রায়শই তার প্রজন্মের অন্যতম সেরা স্ট্রাইকার এবং সর্বকালের অন্যতম সেরা আফ্রিকান খেলোয়াড় হিসেবে গণ্য করা হয়।
একজন অসাধারণ প্রতিভাবান খেলোয়াড় হিসেবে, ইতো ১৬ বছর বয়সে রিয়াল মাদ্রিদে যোগ দেন। অভিজ্ঞ খেলোয়াড়দের সাথে তার পজিশনে প্রতিযোগিতার কারণে, তিনি বেশ কয়েকটি লোনের মেয়াদ কাটান, ২০০০ সালে মায়োর্কার সাথে চুক্তিবদ্ধ হওয়ার আগে, যেখানে তিনি ৭০ গোল করেন, যা একটি ক্লাব রেকর্ড। তার চিত্তাকর্ষক ফর্ম তাকে ২০০৪ সালে বার্সেলোনায় যোগ দিতে সাহায্য করে, যেখানে তিনি পাঁচ মৌসুমে ১৩০ গোল করেন এবং লা লিগায় একজন আফ্রিকান খেলোয়াড়ের সবচেয়ে বেশি উপস্থিতির রেকর্ডধারী হন। তিনবার লা লিগা জিতে, তিনি রোনালদিনহোর সাথে বার্সেলোনার আক্রমণভাগের একজন মূল সদস্য ছিলেন, যারা ২০০৬ উয়েফা চ্যাম্পিয়ন্স লিগ ফাইনাল জিতেছিল, যেখানে ইতো ফাইনালে গোল করেছিলেন, এবং লিওনেল মেসি এবং থিয়েরি অঁরির সাথে আক্রমণভাগের অংশ ছিলেন, যারা ২০০৯ উয়েফা চ্যাম্পিয়ন্স লিগ ফাইনাল জিতেছিল, যেখানে ইতো আবারও ফাইনালে গোল করেছিলেন। তিনি ইতিহাসে দ্বিতীয় খেলোয়াড় যিনি দুটি উয়েফা চ্যাম্পিয়ন্স লিগ ফাইনালে গোল করেছেন। বার্সেলোনায়, ইতো ২০০৫ ফিফা ওয়ার্ল্ড প্লেয়ার অফ দ্য ইয়ারে ফিফা ওয়ার্ল্ড প্লেয়ার অফ দ্য ইয়ারে তৃতীয় হন এবং ২০০৫ এবং ২০০৬ সালে দুবার ফিফা ফিফপ্রো ওয়ার্ল্ড একাদশে নির্বাচিত হন।
তিনি ২০০৯-১০ মৌসুমের জন্য ইন্টার মিলানের সাথে চুক্তিবদ্ধ হন, যেখানে তিনি বার্সেলোনা এবং ইন্টারের সাথে পরপর কৃতিত্বের পর দুটি ইউরোপীয় মহাদেশীয় ট্রেবল জয়ী প্রথম খেলোয়াড় হন। তিনি মার্সেল দেসাইলি, পাওলো সুসা এবং জেরার্ড পিকের পরে চ্যাম্পিয়ন্স লিগের ইতিহাসে চতুর্থ খেলোয়াড়, যিনি বিভিন্ন দলের সাথে পরপর দুই বছর ট্রফি জিতেছেন। আনঝি মাখাচকালা, চেলসি, এভারটন এবং সাম্পডোরিয়ার সাথে সংক্ষিপ্ত স্পেলের পরে, ইতো সুপার লিগে আন্তালিয়াস্পোরের সাথে আবার দুর্দান্ত ফর্মে ফিরে আসেন, যেখানে তিনি ৭৬টি লিগ ম্যাচে ৪৪ গোল করেন। ২০১৫ সালে, তিনি গোল্ডেন ফুট পুরস্কার পান।
তিনি ২০০৩, ২০০৪, ২০০৫ এবং ২০১০ সালে জিতে রেকর্ড চারবার আফ্রিকান প্লেয়ার অফ দ্য ইয়ার জিতেছেন। ক্যামেরুন জাতীয় ফুটবল দলের সদস্য হিসেবে, ইতো ২০০০ অলিম্পিকে স্বর্ণপদক জয়ী স্কোয়াডের অংশ ছিলেন। তিনি ২০০০ এবং ২০০২ সালে আফ্রিকা কাপ অফ নেশনসও জিতেছেন। ইতো চারটি বিশ্বকাপ এবং ছয়টি আফ্রিকা কাপ অফ নেশনসে অংশগ্রহণ করেছেন। তিনি ১৮ গোল নিয়ে আফ্রিকা কাপ অফ নেশনসের ইতিহাসে সর্বকালের সর্বোচ্চ গোলদাতা এবং ক্যামেরুনের সর্বকালের সর্বোচ্চ গোলদাতা এবং তৃতীয় সর্বোচ্চ ক্যাপধারী খেলোয়াড়, ১১৮টি ক্যাপে ৫৬ গোল নিয়ে। ইতো ২০১৪ সালের আগস্টে আন্তর্জাতিক ফুটবল থেকে অবসর ঘোষণা করেন।
সবুজপত্র

বিংশ শতাব্দীর প্রথম ভাগে বাংলা ভাষার অন্যতম প্রধান সাময়িক পত্রিকা ছিলো সবুজ পত্র। সাহিত্যিক প্রমথ চৌধুরীর সম্পাদনায় এটি প্রকাশিত হতো। এর প্রথম প্রকাশ বাংলা ১৩২১ সালে (ইংরেজি: ১৯১৪ খ্রি.)। সবুজ পত্রে কখনো কোনো বিজ্ঞাপন এবং ছবি প্রকাশিত হয়নি। প্রমথ চৌধুরী সাময়িকীটিকে বাণিজ্যিকভাবে আকর্ষর্ণীয় রূপ প্রদানের জন্যে কোনো চেষ্টা করেননি। তবে এর মান এবং আদর্শ সমুন্নত রাখার বিষয়ে সতর্ক ছিলেন। সবুজ পত্র সাধারণ পাঠক ও লেখকদের কাছে জনপ্রিয় হতে পারেনি। প্রথম পর্যায়ে এটি ১৩২৯ বঙ্গাব্দ(১৯২২ সাল)পর্যন্ত প্রকাশিত হয়। দ্বিতীয় পর্যায়ে সবুজ পত্রের প্রকাশনা শুরু হয় ১৩৩২ বঙ্গাব্দ থেকে। সাময়িকীটি শেষ পর্যন্ত ১৩৩৪ বঙ্গাব্দে (১৯২৭ সালে) বন্ধ হয়ে যায়।
এটি মূলত: একটি মাসিক সাময়িকী/পত্রিকা। এটি প্রথম প্রকাশিত বৈশাখ ১৩২১ (১৯১৪ খ্রি.)। পত্রিকাটির সম্পাদক ছিলেন প্রমথ চৌধুরী। কোলকাতার ৩ নং হেষ্টিংস্‌ ষ্ট্রীট থেকে এটি প্রকাশিত হতো। এর বার্ষিক মূল্য ছিলো দুই টাকা ছয় আনা।
বাংলা সাহিত্যের ইতিহাসে 'সবুজ পত্র' এক বিশেষ অবস্থান দখল করে আছে। বাংলা সাহিত্যের নানান বিষয়ের উত্থান ঘটাতে এর অপরিসীম অবদান চিরস্মরনীয় হয়ে আছে; উদাহরণ স্বরূপ সাহিত্যপত্র পত্রিকায় বুদ্ধদেব বসু যা বলেছেন তার উদ্ধৃতি দেয়া যায়:
... এর প্রথম দান প্রমথ চৌধুরী বা বীরবল। দ্বিতীয় দান চলিত ভাষার প্রতিষ্ঠা। তৃতীয় - এবং হয় তো বা মহত্তম দান, রবীন্দ্রনাথ ঠাকুর। প্রমথ চৌধুরী এবং রবীন্দ্রনাথ, এ দুজনের সবচেয়ে বেশি প্রয়োজন ছিলো সবুজ পত্রের, প্রথম জনের আত্মপ্রকাশের জন্য, দ্বিতীয় জনের নতুন হবার জন্য।...
বাংলা সাহিত্যের ইতিহাসে সবুজপত্র কেবলমাত্র বাংলা ভাষাকে সাধু ভাষার প্রভাব মুক্ত করে চলিত তথা কথ্য ভাষাকে প্রাধান্য দেয়ার জন্যই অবিস্মরনীয় হয়ে থাকবে।
সবুজ পত্রের প্রথম সংখ্যায় রবীন্দ্রনাথ ঠাকুর, সত্যেন্দ্রনাথ দত্ত এবং সম্পাদকের নিজের লেখা সন্নিবেশিত হয়। ধূর্জটিপ্রসাদ মুখোপাধ্যায়, অতুলচন্দ্র গুপ্ত, বরদাচরণ গুপ্ত, সুনীতিকুমার চট্টোপাধ্যায়, হারীতকৃষ্ণ দেব, কিরণশঙ্কর রায় সবুজ পত্রে লিখতেন। কান্তিচন্দ্র ঘোষ, অমিয় চক্রবর্তী এবং সুরেশ চক্রবর্তী কবিতা লিখতেন।
ড্রাগের বিনোদনমূলক ব্যবহার

ড্রাগের বিনোদনমূলক ব্যবহার () বলতে বোঝায়, ড্রাগকে বিনোদনের উদ্দেশ্যে ইচ্ছাকৃতভাবে ব্যবহার করা। কোনো নিয়ন্ত্রিত দ্রব্যকে () কারো মানসিক অবস্থা পরিবর্তনের জন্য ডাক্তারের পরামর্শ বা পর্যবেক্ষণ ছাড়া ব্যবহার করা হলে সেটি তার বিনোদনমূলক ব্যবহার হবে। সাধারণত অ্যালকোহল, নিকোটিন (তামাক), ক্যাফেইন (চা, কফি) এবং জাতিসংঘের এবং অর্ন্তগত ড্রাগ সমূহের বিনোদনমূলক ব্যবহার রয়েছে। সাইকোফার্মাকলোজিস্ট রোনাল্ড কিথ সিয়েগেল অবশ্য একে বলেন "চতুর্থ উদ্যম" (fourth drive)। অর্থাৎ তিনি এটিকে তুলনা করেন মানুষের অপর তিনটি উদ্যমের সাথে: ক্ষুধা, তৃষ্ণা এবং আশ্রয়। তাই, তার মতে, এই ড্রাগসমূহের প্রতি তীব্র এবং স্থায়ী আসক্তি এগুলোকে ব্যবহারকারীর কাছে খাদ্য, পানি এবং আবাসস্থলের মতো গুরুত্বপূর্ণ করে তুলেছে।
সন্ধ্যা ভাষা

বাংলা ভাষার প্রাচীনতম নিদর্শন চর্যাপদ যে ভাষায় লেখা হয়েছে তা সন্ধ্যাভাষা নামে পরিচিত। "সন্ধ্যা" কোনো ভাষার নাম না হলেও দুর্বোধ্যতার কারণে এরুপ নামকরণ করা হয়েছে। এই ধরনের ভাষারীতিতে শব্দের দুটি অর্থ থাকে - একটি তার সাধারণ অর্থ, অন্যটি নিগুঢ় অর্থ।
সন্ধ্যা হচ্ছে এমন একটা সময় যখন আলো আঁধারকে আলিঙ্গন করে। তেমনি রহস্যময়, দুর্বোধ্য, যা বুঝতে কষ্ট হয় কিংবা যা বুঝার জন্য সাম্যক ধ্যানের প্রয়োজন হয় এমন ভাষাকে সন্ধ্যা ভাষা বলে।
বাংলা সাহিত্যের প্রাচীন নিদর্শন বা বাংলা সাহিত্যের প্রথম নিদর্শন চর্যাপদের ভাষা সন্ধ্যা ভাষা।
সন্ধ্যা ভাষা বাংলা ভাষার উদ্ভব যুগের এক প্রকার প্রহেলিকাবৎ দ্ব্যর্থক শব্দযুক্ত ভাষা। মহামহোপাধ্যায় হরপ্রসাদ শাস্ত্রী নেপালের রাজদরবার থেকে ১৯০৭ সালে বাংলা ভাষা ও সাহিত্যের আদি নিদর্শন হিসেবে স্বীকৃত একটি প্রাচীন পুথি আবিষ্কার করেন এবং ১৯১৬ সালে হাজার বছরের পুরাণ বাংলা ভাষায় বৌদ্ধ গান ও দোহা নামে সম্পাদনা করে তা প্রকাশ করেন। ওই গ্রন্থে ধর্ম সম্বন্ধীয় কিছু গান ও দোহা আছে। প্রথমগুলির নাম ‘চর্য্যাশ্চর্য্যবিনিশ্চয়’ (ধর্মসাধনার ব্যাপারে আচরণীয় ও অনাচরণীয়ের নির্দেশ)। পদ্যাকারে গ্রথিত হওয়ায় এগুলিকে চর্যাপদ বা চর্যাগীতি বলা হয়। হরপ্রসাদ শাস্ত্রী এগুলির ভাষাকে বলেছেন ‘সন্ধ্যা ভাষা’। সুকুমার সেনের মতে ‘সন্ধ্যা’ শব্দটিতে প্রকটভাবে রয়েছে ‘ধ্যৈ’ (বা ‘ধা’) ধাতুর অর্থ। যে ভাষায় অভীষ্ট অর্থ বুঝতে হয় অনুধাবনের মাধ্যমে বা মর্মজ্ঞ হয়ে [সম্+ধ্যৈ] অথবা যে ভাষায় ভাবার্থ বিশেষভাবে গুপ্ত [সম্+ধা] তা-ই সন্ধ্যা ভাষা।
চর্যার পদগুলিতে বৌদ্ধ বজ্রযানী সহজিয়া সাধক-সম্প্রদায়ের গুহ্য সাধন-পদ্ধতির কথা আছে। এতে গুরু-শিষ্যগম্য সঙ্কেত-রূপকের ভাষা ব্যবহার করা হয়েছে। বাংলা ভাষার আদি নিদর্শন বিধায় এ ভাষায় তার সৃষ্টিকালীন রূপটি নিহিত। ভাষাটি তখন প্রাকৃত, অপভ্রংশ ও অবহট্ঠএর স্তর পেরিয়ে বাংলার নিজস্ব সত্তায় প্রকাশিত হচ্ছিল। সৃষ্টিকালীন ওই স্তরে পূর্বরূপের কিছুটা বৈশিষ্ট্য এবং সহগামী অন্য ভাষা, যেমন উড়িয়া, মৈথিলী, অসমীয়া ইত্যাদির লক্ষণ তার মধ্যে থেকে গিয়েছিল। তাই প্রথম দিকে এই ভাষার কিছুটা বাংলা আবার কিছুটা বাংলা নয় এমন মনে হয়েছে।
চর্যায় তত্ত্ব-উপদেশ ও সাধনার ইঙ্গিত আবৃত করে রাখা হয়েছে কতিপয় পারিভাষিক শব্দ ও প্রতীকে, বাহ্য অর্থের অবগুণ্ঠনে। কিছু সন্ধ্যা ভাষা তথা সন্ধ্যা-অর্থের নমুনা: আলি-কালি (প্রশ্বাস-নিঃশ্বাস), চন্দ্র (প্রজ্ঞা), ডোম্বী (শুক্রনাড়িকা), নৌকা (মহাসুখকায়) ইত্যাদি। কাব্যিক ব্যবহার:
চর্যাপদ বাংলা সাহিত্যের প্রথম সাহিত্যিক নিদর্শন। চর্যাপদে পদ রচিয়তার মোট সংখ্যা ২৩ জন মতান্তরে ২৪ জন। এদের ভিতর সর্বপ্রথম যে চর্যাপদে পদ লিখেন তার নাম 'লুইপা'।
চর্যাপদের প্রথম পদটির চারটি পঙক্তি হলো:
সৌদি-বাংলাদেশ ইন্ডাস্ট্রিয়াল অ্যান্ড এগ্রিকালচ্যারাল ইনভেস্টমেন্ট কোম্পানি লিমিটেড

সৌদি-বাংলাদেশ ইন্ডাস্ট্রিয়াল অ্যান্ড এগ্রিকালচার ইনভেস্টমেন্ট কোম্পানি লিমিটেড (সংক্ষিপ্ত নাম সাবিনকো) বাংলাদেশ ও সৌদী আরবের মধ্যকার একটি যৌথ মালিকানাধীন কোম্পানী। কোম্পানিতে উভয় পক্ষের ক্ষেত্রেই অংশীদারীত্ব হল অর্ধাংশ (৫০ - ৫০) করে।
কোম্পানি আইন ১৯২৩ অনুসারে এটি ১৯৮৪ সালে ২৪ জুন প্রতিষ্ঠিত হয়। এর সদর দপ্তর ঢাকায় অবস্থিত। সাবিনকো ১৯৮৬ সাল থেকে এদেশে তার কার্যক্রম পরিচালনা করে যাচ্ছে। "ফিনান্সিয়াল ইনিস্টিটিউশন এ্যাক্ট ১৯৯৩" অনুসারে ১৯৯৩ সাল থেকে এই প্রতিষ্ঠানটি বাংলাদেশ ব্যাংকের নিকট থেকে নন-ব্যাংকিং ফিনান্সিয়াল ইনিস্টিটিউশন হিসেবে কার্যক্রম পরিচালনা করার লাইসেন্স লাভ করে।
এর মূল লক্ষ্য বাংলাদেশে শিল্প ও কৃষি ভিত্তিক ক্ষেত্রে বিনিয়োগ সৃষ্টির মাধ্যমে কর্মসংস্থান তৈরী এবং অর্থনৈতিক উন্নয়ন।
এই প্রতষ্ঠানটির পেইড আপ মূলধন ৬০ মিলিয়ন ডলার। এর প্রধান প্রতিষ্ঠানগুলোর মধ্যে রয়েছে:
সাযযাদ কাদির

সাযযাদ কাদির (জন্ম: ১৪ এপ্রিল, ১৯৪৭) বাংলাদেশের একজন প্রখ্যাত সাহিত্যিক ও সাংবাদিক। তিনি বাংলা সাহিত্যের ষাটের দশকের অন্যতম কবি, গবেষক ও প্রাবন্ধিক হিসেবে পরিচিত।
তিনি ১৯৪৭ সালের ১৪ই এপ্রিল টাঙ্গাইল জেলার মিরের বেতকা গ্রামে তার মাতুলালয়ে জন্মগ্রহণ করেন। তার পৈতৃক নিবাস টাঙ্গাইল জেলার দেলদুয়ার উপজেলায়।
সাযযাদ কাদির ১৯৬২ সালে বিন্দুবাসিনী উচ্চ বিদ্যালয় থেকে মাধ্যমিক পরীক্ষায় উত্তীর্ণ হন। তিনি ঢাকা বিশ্ববিদ্যালয় থেকে বাংলা ভাষা ও সাহিত্যে ১৯৬৯ সালে স্নাতক (সম্মান) এবং ১৯৭০ সালে স্নাতকোত্তর ডিগ্রী অর্জন করেন।
দেশ স্বাধীন হবার পর ১৯৭২ সালে তিনি করোটিয়া সা'দত কলেজ-এর বাংলা বিভাগে শিক্ষক হিসেবে যোগদান করেন। ১৯৭৬ সালে তিনি কলেজের চাকরি ত্যাগ করে সাপ্তাহিক বিচিত্রা পত্রিকায় যোগদানের মাধ্যমে সাংবাদিকতা পেশায় আত্মনিয়োগ করেন এবং ১৯৭৮ সালে এটি ত্যাগ করে রেডিও বেইজিং-এ যোগ দেন। ১৯৮০ সালে রেডিও বেইজিং-এর চাকরি ছেড়ে দেন এবং ১৯৮২ সাল থেকে ১৯৮৫ সাল পর্যন্ত দৈনিক সংবাদ পত্রিকায় যুক্ত থাকেন। এরপর ১৯৮৫ সালে থেকে ১৯৯২ সাল পর্যন্ত কাজ করেন আগামী-তারকালোক পত্রিকায় পরবর্তীকালে এটি ত্যাগ করেন ও দৈনিক দিনকালে যোগ দেন। ১৯৯৫ সালে দৈনিক দিনকাল হতে ইস্তফা দিয়ে যোগ দেন বাংলাদেশ প্রেস ইনিস্টিটিউটে এবং ২০০৪ সাল পর্যন্ত এখানে কর্মরত থাকেন। তিনি ২০০৪ সাল থেকে দৈনিক মানবজমিন পত্রিকায় যুগ্ম সম্পাদক হিসেবে কর্মরত আছেন।
সাযযাদ কাদির শুধু মাত্র কবিতাই নয় গল্প, উপন্যাস, নাটক, প্রবন্ধ-গবেষণা, শিশুতোষ, সম্পাদনা, সঙ্কলন, অনুবাদ সহ বিভিন্ন বিষয়ে ৬০টির বেশি গ্রন্থ রচনা করেছেন। তার প্রকাশিত গ্রন্থগুলোর মধ্যে রয়েছে:
১।পশ্চিমবঙ্গের নাথ সাহিত্য ও কৃষ্টি কেন্দ্রিক সাহিত্যপত্রিকা ‘শৈবভারতী’র ৩৪তম বর্ষপূর্তি উপলক্ষে প্রবন্ধ সাহিত্যে সাযযাদ কাদিরকে শৈবভারতী পুরস্কার দেয়া হয়।
২। জাতীয় কবিতা পরিষদ পুরস্কার ২০১৯
ছয় গোস্বামী

ছয় গোস্বামী বলতে বৈষ্ণব ধর্মের সংস্কৃত বিষয়ের সাথে সংশ্লিষ্ট ছয় জন পণ্ডিত, যথা: সনাতন গোস্বামী, রূপ গোস্বামী, রঘুনাথ দাস গোস্বামী, গোপাল ভট্ট গোস্বামী, রঘুনাথ ভট্ট গোস্বামী ও শ্রীজীব গোস্বামীকে একত্রে বোঝানো হয়ে থাকে। তাঁরা শ্রীচৈতণ্য দেবের সান্নিধ্য লাভ করেছিলেন এবং গৌড়ীয় বৈষ্ণবধর্মের বিকাশে অশেষ অবদান রেখেছেন।
বৈষ্ণব দর্শন ও চর্চার বিষয়ে প্রচুর লেখালেখি করার পাশাপাশি, ছয় গোস্বামী রাধা, কৃষ্ণ এবং গোপীদের সাথে যুক্ত বৃন্দাবনের অনেক প্রাচীন এবং পবিত্র তীর্থ উদ্ধার করার জন্য তাদের উল্লেখযোগ্য সময় উৎসর্গ করেছিলেন। লুপ্ত ভূমির এই অংশগুলি হল সেই স্থান যেখানে রাধা এবং কৃষ্ণ ভাগবত পুরাণে লিপিবদ্ধ ঘটনা অনুসারে পূর্ববর্তী যুগে নির্দিষ্ট লীলা সম্পাদন করেছিলেন। যদিও আর্থিক সম্পত্তি তাদের খুব কমই ছিল, তবুও গোস্বামীগণ এই স্থানগুলির (রাধা ও কৃষ্ণের উপাসনার জন্য উৎসর্গীকৃত) আশেপাশে বেশ কয়েকটি বড় এবং সুসজ্জিত মন্দির নির্মাণের জন্য অনুপ্রাণিত করেছিলেন যা আজও বৃন্দাবন সমাজে ভূমিকা পালন করে।
ষড় গোস্বামীরা হলেন:
জাতীয় যুব দিবস (ভারত)

প্রতি বছর ১২ জানুয়ারি তারিখ ভারতে জাতীয় যুব দিবস পালিত হয়। এই দিনটিতে স্বামী বিবেকানন্দ জন্মগ্রহণ করেন। ১৯৮৪ সালে ভারত সরকার সিদ্ধান্ত গ্রহণ করে যে ১৯৮৫ সাল থেকে প্রতিবছর স্বামী বিবেকানন্দের জন্মদিনে জাতীয় যুব দিবস পালন করা হবে।
এ বিষয়ে ভারত সরকারের মুখপত্রে বলা হয়েছে:
'এটি অনুভূত হয় যে, স্বামীজির দর্শন এবং জীবন ও কর্মপদ্ধতি যা তিনি অনুসরণ করতেন তা ভারতীয় যুবদের জন্য অনুকরণীয়।'
১৯৮৫ সাল থেকে প্ৰতি বছর ১২ জানুয়ারি তারিখে এই দিবস পালন করে আসা হচ্ছে। ভারতীয় যুবসমাজকে স্বামীজীর দৰ্শন ও শিক্ষা অনুপ্ৰাণিত করে আসছে। তার জ্ঞানমাৰ্গে ভারতীয় যুবক যুবতীদের অগ্রসর করতে এই দিবসের পত্তন করা হয়েছিল।
২০১৩ সালের ১২ জানুয়ারি তারিখে ভারতের পূৰ্বতন প্ৰধানমন্ত্ৰী ডঃ মনমোহন সিং চার বছর ধরে উদ্‌যাপন হওয়া স্বামী বিবেকানন্দের ১৫০তম জন্মজয়ন্তী উৎসবের উদ্বোধনী অনুষ্ঠানে ভাষণ প্ৰসংগে বলেছিলেন— 
এই দিন সমগ্র ভারত জুড়ে যুব বয়সীরা তাদের আত্মিক মূল্যবোধের উম্মেষ ঘটানোর লক্ষ্যে শিক্ষা, সংস্কৃতি, কৃষ্টি সংশ্লিষ্ট বিভিন্ন ধরনের কর্মকাণ্ডে অংশগ্রহণ করে থাকে। শিশুদের মধ্যে বিভিন্ন খেলধূলা অনুষ্ঠিত হয়। সভা সমিতিতে বিবেকানন্দের দৰ্শন ও শিক্ষা দ্বারা যুবশক্তিকে জাগ্ৰত করার চেষ্টা করা হয়। রামকৃষ্ণ মঠসমূহে যুব সমাজের জন্য বিভিন্ন প্ৰকল্প হাতে নেওয়া হয়। সাথে এই দিন মঠে বিশেষ পূজা অৰ্চনা অনুষ্ঠিত হয়।
এই দিন ভারতের উত্তর প্রদেশের ভ্রার্তৃত্ব মিশন দুদিন ব্যাপী বিশাল অনুষ্ঠানের আয়োজন করে থাকে। যাতে বিভিন্ন বয়সীয়েরা অনেক ধরনের কর্মকাণ্ডে অংশ নেয়। এটি বাস্তি যুব মহোৎসব নামে পরিচিত। এছাড়াও অন্যান্য সরকারি ও বেসরকারি সংগঠন ও প্রতিষ্ঠান বিভিন্ন ধরনের কার্যক্রমের মাধ্যমে দিবসটি পালন করে থাকে।
ভারতের বাৎসরিক যুব সমাগমের অনুষ্ঠান জাতীয় যুব উৎসব (ভারত) এই দিনটির সাথে সম্পর্কিত। এতে সাস্কৃতিক কর্মকাণ্ডের ও প্রতিযোগীতার আয়োজন করা হয়।
জাঞ্জিবার বিপ্লব

পূর্ব আফ্রিকার জাঞ্জিবারের স্থানীয় আফ্রিকান জনগণের দ্বারা ১৯৬৪ সালে সংঘটিত জাঞ্জিবার বিপ্লব জাঞ্জিবারের ক্ষমতাসীন আরব শাসকগোষ্ঠীর নিকট থেকে ক্ষমতার পরিবর্তন ঘটায়। বিভিন্ন বর্ণের অধিবাসীদের বসবাসাধীন জাঞ্জিবার সালতানাত তানজানিয়ার পূর্ব উপকূলবর্তী কয়েকটি দ্বীপ দ্বারা গঠিত রাষ্ট্র, যা ১৯৬৩ সালে ব্রিটিশদের নিকট থেকে স্বাধীনতা লাভ করে। এরপর সংসদ নির্বাচন দ্বারা ক্ষমতা কুক্ষিগত করার বিরুদ্ধে আফ্রিকান জনগোষ্ঠীর নেতৃত্বে সেখানে একটি বিপ্লব সংগঠিত হয়।
ম্যান অব দ্য ম্যাচ

ম্যান অব দ্য ম্যাচ, প্লেয়ার অব দ্য গেম, ম্যান অব দ্য সিরিজ বা ম্যান অব দ্য টুর্নামেন্ট ক্রীড়া জগতে এক ধরনের সম্মাননা বা পুরস্কারবিশেষ। সাধারণতঃ নির্দিষ্ট কোন খেলায় কিংবা প্রতিযোগিতায় অন্য যে-কোন খেলোয়াড়ের তুলনায় অসাধারণ ক্রীড়াশৈলী ও দক্ষতা প্রদর্শনকারীকে এ পুরস্কার প্রদান করা হয়ে থাকে। তন্মধ্যে "ম্যান অব দ্য ম্যাচ", "ম্যান অব দ্য সিরিজ" ও "ম্যান অব দ্য টুর্নামেন্ট" ক্রিকেটীয় পরিভাষা হিসেবে ব্যবহৃত হয়। প্রকৃতপক্ষে এ পরিভাষাটির উৎপত্তি ঘটেছে ক্রিকেট খেলা থেকে। পরবর্তীকালে অন্যান্য খেলায়ও প্রতিযোগীদেরকে উদ্বুদ্ধ ও উদ্দীপনা যোগাতে এ ধারনার ব্যাপক বিস্তৃতি ঘটছে। সচরাচর বিজয়ী দলের কোন একজন খেলোয়াড় এপুরস্কারের প্রাপক হন।
প্রতিযোগিতার নিয়ম অনুযায়ী ঘরোয়া ক্রিকেট থেকে শুরু করে আন্তর্জাতিক ক্রিকেট প্রতিযোগিতার খেলাগুলোয় ম্যান অব দ্য ম্যাচের পুরস্কারের ব্যবস্থা রাখা হয়। দলের পক্ষ হয়ে সর্বোচ্চ রান সংগ্রহকারী কিংবা সর্বোচ্চ উইকেট লাভকারী ক্রিকেটার এ পুরস্কার লাভের দাবীদার হয়ে থাকেন। সময়ে সময়ে যৌথভাবে উল্লেখযোগ্য ক্রিকেটারকে তার ব্যাটিং, বোলিং, অথবা উভয় বিভাগেই অল-রাউন্ডার হিসেবে সমান দক্ষতা প্রদর্শনকারীদেরকে অসামান্য অবদানের স্বীকৃতিস্বরূপ প্রদেয় পুরস্কারকে ভাগাভাগি করতে দেখা যায়। একইভাবে প্রতিযোগিতা কিংবা সিরিজ শেষে সর্বশ্রেষ্ঠ হিসেবে বিবেচিত খেলোয়াড় "ম্যান অব দ্য সিরিজ" পুরস্কারের মর্যাদা দেয়া হয়। সচরাচর ম্যাচের সেরা খেলোয়াড়কে ম্যাচ শেষে পুরস্কার হিসেবে চেক আকারে নগদ অর্থ এবং ম্যান অব দ্য টুর্নামেন্টধারীকে প্রতিযোগিতার চূড়ান্ত খেলা শেষে বিলাসবহুল দ্রব্যাদি প্রদান করা হয়। একজন খেলোয়াড়কে ম্যান অব দ্য ম্যাচ পুরস্কার প্রদান করার অর্থ হলো - বিজয়ী দলের পক্ষে ম্যাচ জয়ে তার অসামান্য ক্রীড়াশৈলী উপস্থাপনাসহ দলকে খেলায় জয়লাভ করাতে সমর্থ করা কিংবা প্রাণান্তকর চেষ্টা করা।
১৯৯২ সালের বিশ্বকাপ ক্রিকেট প্রতিযোগিতায় প্রথমবারের মতো ম্যান অব দ্য টুর্নামেন্ট পুরস্কারের প্রবর্তন করা হয়। নিউজিল্যান্ড জাতীয় ক্রিকেট দলের ব্যাটিং পুরোধা ও সাবেক অধিনায়ক মার্টিন ক্রো ম্যান অব দ্য টুর্নামেন্ট পুরস্কারের প্রথম প্রাপক হয়েছিলেন।
অ্যাসোসিয়েশন ফুটবল খেলায় সেরা খেলোয়াড়ের পুরস্কারটি সাধারণতঃ বিজয়ী দলের কোন একজন ফুটবলারকে প্রদান করা হয়। সচরাচর, একটি খেলায় কোন খেলোয়াড় কর্তৃক ব্রেস বা পরপর দুই গোল করা কিংবা একাদিক্রমে পরপর তিনটি গোল বা হ্যাট্রিককারী এ পুরস্কারের অধিকারী হন। অথবা, প্রতিপক্ষের শক্তিশালী আক্রমণকে অসম্ভব প্রচেষ্টায় রুখে দিয়ে নিজ দলকে অবধারিত পরাজয়ের হাত থেকে রক্ষাকারী গোলরক্ষকও পুরস্কার প্রাপক হন। হ্যাট্রিক অর্জনকারী খেলোয়াড়কে খেলার বল উপহার দেয়া হয় কিংবা আনুষ্ঠানিকভাবে ম্যান অব দ্য ম্যাচ ঘোষণা করা হয়।